**ИАНААУРТУА-**

**ЦАԤХАК АЛА**

Чупе Ҳасан Оқан Ишьџьан

АЖӘАБЖЬҚӘА

Аҟәа 2021

**УДК 82-32**

**ББК - 84 (5Абх)**

**Ч-92**

**г/р 978-5-155-04-02021**

Аҭырқәшахьтә еиҭеигеит

**Оқҭаи Чкотуа**

Аредактор

**Геннади Аламиа**

© Ҳ. О. Ишьџьан

*Сани саби рахь...*

*Аханатә лашаран иҟаз...*

*Аԥхьажәа*

АШЬҬА МЫӠЫРЦ

Ҳазшаз игәаԥхарала ииз Ажәа Шьҭамырӡгоуп.

Ашьҭа, иаци, иахьеи, уаҵәи еиднакыларц ауаҩытәаҩса илахь ианҵоуп. Ԥшацәгьақәак аҵла адацқәа ыҵыржәар ауеит, аха уи Ашьҭа– хәра ҵауыла уаҳагьы иӷьараны иҟаӡам…

Аҵлагәы иалҵуа ақьаадгьы былӡом…

Насыԥ имоуп азқьышықәсақәа ирылгоу жәлар Рышьҭа зырхаз.

*«Аидара иаҵоу аҭаҳмада ахҵысҭа данахыԥо ишьаҿа шаҟа ҵакы амоу, макьана аҳәазара иаҿу аԥшқа раԥхьаӡатәи ишьаҿа шаҟа ихадароу аҟара, убарҭ Ашьҭақәа реиқәырхара еиҳау хықәкы сымаӡам саргьы…».* Арҭ ацәаҳәақәа, ҭырқәшәала иҩуа аубых шәҟәҩҩы Чупе Ҳасан Оқан Ишьџьан, иаабац акы еиԥшым ишәҟәы иагәылҩаауп. Асахьаҭыхҩы қыцәла имааибуа ашәыга хкқәа ааирбны сахьак ахь ишкылиго еиԥш, ари ҳнапы иакыу аҩымҭагьы, еиуеиԥшым ахҭысқәеи ахаҿсахьақәуеи Рышьҭақәа рыла еибаркәу дунеиуп. Агәеилгара змоу иоуп, урҭ Ашьҭақәа рымаӡақәа цаԥхак ала раартра зылшо...

Иаб дубыхуп, иан даԥсыуоуп…

Наҟ-ааҟ зқьышықәсала гәыблыла еиҿаԥшуаз ахра ҳаракқәа ирылыхәхәа иааиуаз ашьанҵа ӡыхьқәа ахьеилаҵәоз адунеи еиуыжьраҿ Ашьҭақәа дрыниоит иара иахьагьы.

Дааԥсаргьы, игәы камыжькәа гәыӷрамцак еиқәиҵоит. Жәларык Рышьҭа аныҵхьеит зҳәазгьы иахьа уи амца иҽҳәатәоуп. Исыздыруам урҭ иҟам-ианым хҭакны изрымоу, иҟоу атәы рҳәалар! Ианамухгьы ҿымҭӡо иҟалаша иазхәыцлар! Сабик иҿаҵахәымхаз, ҿымҭ иҳәҳәо акыкахшы ршьа иалоу ахьаа ргәаланаршәаргьы здыруадаз…

Иаб дубыхуп, иан даԥсыуоуп Чупе Ҳасан Оқан Ишьџьан…

Ашьха еҵәеи ага ԥслымӡи еилаԥсаны иузеилыҟәшәара аиҳа, уи даԥсыуоу дубыху еилыргашьа амаӡам…

Арҭ аҩжәларык жәытәнатә аахыс убасҟак еилысхьан, зҽеилазыӡҩаз аӡыхьқәуа гьамак шаархәо еиԥш, ҟазшьалагьы, ҭеиҭыԥшлагьы иузеиҩымдыраауа иҟалеит, иара еицеиҩыршаз ргәырҩалагьы иаӡәыкхеит...

Шәышқсабжак аԥхьа Џьырхәа ақыҭа, убыхшьҭроуп ҳәа иԥхьаӡоу Ебжьноуаа рашҭа санҭала, ицҟьашәҟьа иқәҵаз Убыхтәыла аҟәрҷахак снахьысызшәа сааҟалеит. Зчараҿ снеиз сҩыза иани иаби анааҳԥыла, ари ажәлаз исаҳахьоу шҵаҵӷәдам агәра згеит. Ус иҟан рҭеиҭыԥш, ус иҟан рысасдкылашьа, рхылҵшьҭра Ашьҭақәа рныԥшуан. Изҳәада, нас Ашьҭақәа ыӡуеит ҳәа! Иӡыз иузымԥшааз, бла иамбаз Ашьҭоуп…

Ихҵәаз ажәлар ҽа жәларк изрыцлом, цәыӡуп ари адунеиаз… Харантә уԥшны узхыбаау удгьыл аҿы ушьҭа узырхом. Убри акәхап, Оқан, иҩымҭаҿы зыӡбахә ҳәоу- иҳәам, дызҭахыу-ииҭахыу ааԥхьан, иахьа уажәраанӡа цәала жьыла дызцәыхароу иԥсадгьылахь гәыла-ԥсыла дышьҭрақәлан дзыхынҳәуа, деиҭазыхынҳәуа.

Аҭааҩы, амҩасҩы, асас рышьҭақәа ракәӡам изызрыцҳау ари адгьыл. Иара зыда ԥсыхәа амам иԥшаатәу ажәытә Шьҭақәеи Ашьҭа ҿыцқәеи роуп.

Ус акәмызҭгьы, ашәҟәқәагьы зыҩтәхаарыыз, ашәақәагь заԥҵатәхарыыз!..

Геннади АЛАМИА

***Леилаи Суҳеилаи рахь...***

Сыблақәа хызҩеит, ианаасырты ҩынҩажәа шьҭа збеит. Исыздыруам урҭ Ашьҭақәа нзыжьыз, ианынижьыз. Сара истәуп ҳәагьы сызҳәом, избанзар сара стәқәа урҭ раасҭа еиҵоуп...

Ашьҭақәа аныӡааны имцарцаз, абӷьыцқәа рахь ииганы еиқәсырхарц сҭаххеит...

Шықәсқәак раԥхьа Даниа адәыӷбаҿы сзыԥхьаз абӷьыцқәа нҭаршә исҵәахит. Урҭ рхаԥхьаӡара иацлон есааира. Аҵыхәтәаны ақьаадеизгақәа руак аҿы еиқәшәеит, ихаз-хазыз, аха ҵакыла еизааигәаз ажәақәа ҩба…

Аҩырақәа конвертк иҭаҵаны ҵаҩык, аруаҩык, баандаҩык ирзышьҭымызт…

Абӷьыцқәа ирныз нбан ссала иҩын, изыҩуаз амарқьафи ақьаади изымхар ҳәа дшәозшәа…

Ԥошьҭала ишдәықәҵамызгьы, урҭ рхабар заҳаны  
ирышьҭалан иаауаз рхыԥхьаӡара рацәаҩхеит, досу ишеиликааз, ишибаз уара идыр...

Ашьҭа мыӡааит, иахьа аконвертеимдара иаамҭоуп...

Издыруада Ашьҭа мҩа харак иқәлараны иҟоу аҩызара рызнауыр, гәқәак рҟын аҭыԥ азылхыр…

...

Аԥсҭазаараҿы иҵакыдоу акгьы ыҟам ҳәа схәыцуеит. Сыԥсҭазааратә мҩаҿы ӡәырҩы аҩызцәа сырҳаит...

Џьоукы рыла џьаранӡа снаӡеит, џьоукы абыржәгьы исыцуп, даҽа џьоукы ракәзар макьана исԥымлац...

Аидара иаҵоу аҭаҳмада ахҵысҭа данахыԥо ишьаҿа шаҟа ҵакы амоу, макьана аҳәазара иаҿу аԥшқа раԥхьаӡатәи ишьаҿа шаҟа ихадароу аҟара, убарҭ Ашьҭақәа реиқәырхара еиҳау хықәкы сымаӡам саргьы…

Кырӡа ахыҵит, аҽарыцқьеит...

Ҭаҵәахыс иҟоу зегьы ирыцкәп, цаԥхак ауп уи ахазынаҭра аазыртуа

Мап мап, лаԥшҵашәароуп сҳәар, лаԥшҵашәараӡам…

Мап мап, ԥхыӡуп сҳәар иԥхыӡӡам...

...

Иԥҵәоу сшьапы ахьаа акәмызҭгьы алаԥшҵашәара сҳәарын, аԥхыӡ сҳәарын...

...

Аҵабырг...

Иухугахьоу...

...

Ҳаиқәшәароуп...

Иаба?

Аӡы ахьааиҩаҳҵәаз аҭыԥ аҟны…

...

Ианба?

Амш анааиҩаҳшо аамҭазы...

...

Ҽынла асааҭ жәаҩа…

Уахынла асааҭ жәаҩа…

...

Зегьы акоуп сара сзы...

...

Диван...[[1]](#footnote-1)

Ажәытә аамҭа агәҭылса…

...

Мармара...[[2]](#footnote-2)

Ажәытә аамҭа аҵәатәышьаҟа…

...

Онаҭ...[[3]](#footnote-3)

Аҵыхәтәан иаҳԥырҵыз иакәхеит...

...

Зны-зынла шәҭы шьыҵәрақәак нықәырҵон еишәа, иԥсрамш агәалашәаразы...

...

Ашықәс ҿыц аиаанӡа мышкы шагыз...

Бомбак изхеит...

Ажьырныҳәа мзазы дцеит...

...

Кона...[[4]](#footnote-4)

Ахәшҭаара, амаҵурҭа, ачеиџьыка ахыҵхырҭа...

...

Избан сыздыруам, аха «уи аахыс» ҳәа сҳәоит...

...

Ауааԥсыра ҩбаны ишоуп:

Нартон Шымд[[5]](#footnote-5) ҟазҵо...

Нартон Шымд ззыҟамҵо...

...

Уԥсҭазаараҿы знык ауп Нартон Шымд ҟоуҵар анулшо…

Знык ианыҟоуҵа, нас исылшом, исзыҟаҵом узҳәом...

Знык уҩхалар зегьы убарҭахоит...

Мап узкӡом...

...

Ажьырныҳәамзазы ҳхала ҳааизныжьны...

Ицеит...

...

Уажәы иҭаирцәыз иҭыԥ аҿы –

Иӷәӷәоу аӡәы...

...

Али иаб...

Омар иаб...

...

Есин лхәыҷқәа...

...

Иҵӡозеи, иаҭаауеит, иаҭаауеит...

Лыбласаркьақәа лырӡхьеит, лыхцәы каԥсахьеит...

...

Дуигу[[6]](#footnote-6) харантәи дрыхәаԥшуазар ҟалап...   
Хьыбла[[7]](#footnote-7) лзыӡырыҩра иааз «хьӡы змам» аԥҳәыс…

Дуигу…

....

Бомбак тҟәацит ҳәа рҳәоит…

Уаҳа имыҵыҵратәы иршәаҳаит аӡыхь...

Ажьырныҳәамзазы ахәшҭаарамца дырцәоит...

...

Аԥшагьы, аӡгьы аус рзаруам уажәшьҭа уи аӡлагара...

...

Игьежьуам уи алу...

Хаҳә хьшәашәан иҳашхатәрахоит алу дуӡӡа...

...

Ажьырныҳәа мзазы...

...

Ажәабжьны иааҩуеит адгьыл аҵаҟа ҳшыҟоу...

...

Ишәаҳахаз акылсырҭақәа ргәаҭаразы ҳалбаахьан...

Аҵх иақәиҭу ҳара ҳауп зҳәо ҳҿагылааит... Адгьыл аҵан иҟоу зегьы ҳара  ҳарқәиҭуп зҳәо аҳәынапқәа ҳрыхҟьашоит...

...

Стампыл шәара ишәтәызар,

Ҽынлагьы уахынлагьы алашьцара аҳра ахьауа   
Адунеиаҿ ҳада аҳ дыҟаӡам, рҳәоит аҳәынапқәа...

...

Рҵыхәа дуқәа ршәшәо алашьцара иалоуп...

...

Аӡыхь дара рус алаӡам...

...

Хьаас ирымоу ишәаҳау акылсырҭақәа роуп...

...

Ажьырныҳәамза нымҵәцакәа...

Ҭәырӷәык цәырҵит...

...

Аԥсыӡкҩы илахьынҵа аиԥшҵәҟьа иҟалап аҵыхәтәа...

...

Аџьырмыкьа Мысыр, аиаҳәеиԥш иҭшәоуп, иаууп...

Амахәқәа аунашьҭуеит арымала арыӷьала…

...

Аххыла ахьырҭииуа адәқьан...

Ампахьшьы зҭиуа ахәаахәҭҩы...

...

Ара зегьы зегьы рдыруеит...

Изыӡбо заӡәык роуп акгьы ззымдыруа...

...

Аӡыхь ҭабеит...

Иҵыцуам шьҭа...

...

Аӡыхтарҭа ыҟам...

Ныҳәаԥхьыӡк уаҳауам аӡәы иҟынтә...

...

Аӡыжәырҭақәа хԥа ҟалар, рыхԥагьы хыҽҽар...

Аӡыжәырҭақәа ирҭаауа аԥсаԥазы иныҳәалар...

...

Ажьырныҳәамзазы, амца ацралеит ахәшҭаара...

Былра ӷызбжьык ааҩит...

...

Ажьырныҳәамзазы аҽҳәара иҽҳәыҵыз амца Аҭӡамцқәа ирыцралеит...

Аӡыхь ҭамбазҭгьы абри амзаз...

Иҵыҵуазҭгьы агәараҳәа...

Иарцәарын зхы замхарацәахаз уи амца...

Зегьы ццышәнатәаанӡа...

...

«...Иахьа ашәҟәқәа збылуа, уаҵәы ауаагьы рбылуеит...»

...

Шҭак аҿы ирыблыз ашәҟәқәа рзы ирҳәахьан...

...

Аӡыхь ҭабеит, иҭадырбеит...

...

Сҭампылтәи акәарақәа кыр ҵуеит иҭабеижьҭеи.

Кыр ҵуеит аӡы агьама рхашҭхьеижьҭеи Сҭампылтәи акәарақәа...

...

Иҿажәкуеит ҳабацәа...

...

Ихала, еишәак аҿы...

Шаҟаҩы нхада иара иеиԥш акы зҽагзмырхо...

...

Амца анеимаҳдоз ...

Аӡы анеихаҳшоз...

Иҳаман азы еимаҳдон, еиҳахшон…

...

Раԥхьа аӡыхь ҭабеит, иаҳзеихшом аӡы...

Иаҳзеихымшаз, иҟам, амца зларцәари?

Уажәы аамҭа агәаран иқәгылоуп ...

...

Мшлашарак зынӡа изымбац, аӡы ахьымааиуаз азы ишәаҳахаз акылсырҭақәа ныҟәарҭас измоу аҳәынапқәа, уажәшьҭа рҵыхәақәа ршәшәо игәаразаауеит...

...

Ус анакәха, мҩамш шәақәшәааит...

***Чидеми Немисжьани рахь...***

Исзышьақәмыргылеит...

Ҳара ҳҟынтә, раԥхьа ицаз иара иакәхеит...

Ҳара ҳҟынтә, ицараны иҟоу уи имацара иакәхом...

...

Босфор хәылԥазык аҟны ҳаибадырхьан...

Иҳәон аха ишԥеиҳәоз…

«Сыхааара Сашьа...» аниҳәоз ацкы дазыԥшӡамызт...

...

Аԥсаҵлақәа иҵегь еизҳаит...

Аҟармаҵысқәа ажәҩан иалышәшәан Аҟармаҵыскәара иҭаԥсон уи аҽны...

Рымҵәыжәҩақәа рҟьеит имчымхаха, рымҵәыжәҩақәа рҟьеит аҟармаҵысқәа...

Махәык аҟынтә ҽа махәык ахь ииасит...

...

Сиира ада хара сымам, иҳәахьан...

Гәыдкыларак изымхеит...

Хынтә сгәыдикылеит, аӡәгьы имырбакәа...

...

Ҳаицызаауама ҳәа дҵаалон...

Ҳаицны ҳцоит, анысҳәалакь еиҭа ҳаицны ҳцалома ҳәа дсазҵаалон...

Иашьагьы дихьчарц азы, уи уара иухашҭу иухамышҭу агәра игарц азоуп дзыргәаҟуа, иҳәахьан...

Издыруада ритуалк ахамышҭразы иеиҭеиҳәозҭгьы… Ҳаицны ҳцома ҳәа иҳәон, еиҭеиҳәон...

...

Исыцәцаз сызмырханҳәит...

Уаԥсҵәык анышә иқәыԥсара сзахьымӡеит...

...

Сара саныҟамыз дцеит...

Дысзымбаӡакәа дцеит...

...

Дышцашаз здыруан...

Ацара шиҭахызгьы здыруан...

...

Макриқьои диит...

Сыҷкәын, сара ԥшьынҩажәижәаба схыҵуеит, иҳәон...

«Ҩынтә ҩынҩажәихәба, имцаԥшьха исыӷроуп...»-ҳәа нациҵон

Сан рыцҳа илҳәалон: «аԥсҭазаара аӷба иаҩызоуп, аԥсҟы зку ихшыҩ ауп аус злоу, ишурманшәало збарц сҭахуп...»

Уажәы иан лыжәҩа иҽыҵакны, Аҟармаҵыскәара аҟынтә Усқьиударҟа амҩа дықәуп иԥси иԥси еихьымӡо…

...

Аҵсҭазаара ӷбоуп, ашьшьыҳәа аҿынанахоит уи абри аԥшаҳәа ааныжьны...

...

Аҩныҵҟа ҩынтә ҩынҩажәихәба ыҟоуп...

Лаԥшҿаба ԥшьынҩажәижәабак ыҟоуп...

...

Ҩынҩажәихәбатәи апластинкақәа дреиԥшын, ари аамҭа датәӡамызт...

...

Снапы анысроууа ашьшьыҳәа, еснагь...

Ижәдыруаз исҳәалоит уи ихьӡ...

...

Исыцшәҳәала ашәа

Ахаҵа ихьӡала…[[8]](#footnote-8)

***Биргьиули Гьиули Седаи Сераԥи рахь...***

Хҩык аишьцәа аиҳәшьцәа...

Жәҩык аишьцәа аиҳәшьцәа...

Иашьар[[9]](#footnote-9) дыԥсыма, ҳәа иҵааит. Дышԥаԥсри, ихьӡ шәымбаӡои, Иашьар ихьӡуп сҳәеит...

Сара Иашьар ҳәа издыруа хҩык ыҟоуп, аԥшьбатәи дыбзоу дыԥсу сыздыруам...

Аԥарда ларышьҭцыԥхьаӡа асцена аҟынтә анапеинҟьабжьы шиаҳауа ала дыбзазар ҟалап...

Исзымычҳакәа, сара сзы Намитокҵәҟьа[[10]](#footnote-10) иԥсы ҭоуп, сҳәеит.

Иацы, апоет дыԥсит анырҳәа, мап, ишырҳәаз еиԥш дымԥсӡеит сҳәеит Намиток изы...

Баирам[[11]](#footnote-11) ихьӡуп. Шықәсык ҩымш ракәым, есымша ныҳәоуп иара изы.

Дышхагам удыруеит абри ала мацара...

Зны Иашьар ибзоурала Аидыни Болеи ашьхақәарҿы сныҟәеит, аамҭа аԥҭақәа сыргәылсуашәа. Нас Иашьар дсашьахеит, уиеиԥшуп ҳәа сарҳәеит...

Иашьар даӡәыкны иӡбахә иаԥхьеит бӷьыц бӷьыц ашәҟәқәа еихршәшәо...

Баирам, аныҳәа мышкы шагу ҿыц илагоу акаҳуа ааихәоит, аԥслымӡ иалаиршуеит шьыжьхьа аамышьҭахь ицәыригарц азы...

Ақыҭа ахәыҷқәа зегьы рҽааибаркны, раԥхьа ахәаџьа, насгьы ақыҭаҿы иҟоу аҩнқәа зегьы ирҭаауеит...

Амҩаҿы имӡыҭырц азы аҵааршәҭра иҭарҵоит ақьаад илаҳәоу ашоколадқәа. Адәқьанқәа рыҟны мышқәак ирзыҭиӡом усгьы. Аныҳәа ыҟанаҵы акаҳуа алакум ацҵаны ицәырыргалоит...

Ашарԥазтәи анамаз аамышьҭахь, шьыбжьы ааиаанӡа, ахәылбыҽха аӡәгьы аџьаамахьы дымцарц иамеигӡакәа акаҳуа алакумқәа аварҵоит...

Баирам жәҩык иашьцәеи иаҳәшьцәеи...

Зегьы иреиҳабу ихьӡуп Иашьар...

Хҩык аишьцәа аиҳәшьцәа...

Иашьар даӡәыкны дсыԥхьаӡомызт...

Иашьараа аишьцәеи аиҳәшьцәеи

Еснагь рыӡбахә сҳәон иаӡәыкны...

Кыр ихыҵт Иашьар, иабду днаишьҭаргалт бжьымш мҵыцкәа...

Гәаларшәагас исырҭаз ихәыдхаҵа аӡбарҭаҿы зынӡа иныҟәсымгаӡеит...

Аха уи ашьҭахь шаҟа ӡынра иныҟәызгазеи... Иажәыргьы иныҟәызгалоит. Анохчи жәеинраалаҿы аӡбахә ҳәоуп, Софиатәи араҟы аӡы аналарҭәа ашьҭахь изакәхаз...

Аамҭак азы ахәаџџьа алашарақәа анизамыркы ақыҭа аҿар, аминарет алашарақәа адыркызап, уи амшалагьы аҵхныҳәа ыҟаз џьызшьаз даара ирацәаҩхазаап... Ахәаџьа ҩыџьа еицииз иман, арҭ аԥшқацәа аҭыԥантәи аҵиаақәа рыԥсыԥ рзышҳамхан ацәыхара рымазаарын... Абри ачымазара амшала даҽаџьара аусурахь диаргарц ақыҭауаа дрыҳәеит ахәаџьа...

Аиашазы дук ацарагьы иҭахымызт. Аџьаама иаҭаауаз даараӡа имаҷҩын. Ахәаша аҽны мацара ауарҳал уқәгылеит ҳәа иазхозма... Уи амшала ауарҳалқәа аамҭала антикуар ҳәа ирыԥхьаӡеит...

Ауааԥсыра аџьаамахьы имааиуазаргьы, џьоукы ҩналаны ауарҳалқәа рӷьычыр ҳәа дшәозаарын ахәаџьа... Аҵыхәтәан, аԥсшьараамҭаз ашколқәа анадыркы, иаргьы хара дымгакәа иааигәаз қалақь хәыҷык ахь диаргеит...

Иеициз ақәашьдақәа, ақалақь ахьӡзаргьы, иахьнеизгьы ақыҭа иаҩызазаарын, еиҭах аԥсабара, аиаҵәара, зыԥсыԥгара шҳамыркә аҵиаақәа… Ахәаџьа иҟаиҵарыз, уаҳа ԥсыхәа анимоу иҭаацәа аашьҭыхны нхарҭа ҿыцк ахь диасгәышьеит...

Ажәабжь ари нахыс ахәаџьеи иҭаацәеи ирызкӡам. Ус анакәха ҳара ҳқыҭеи ҳџьаамеи рахь ҳаиҭахынҳәып...

Амҩаҿы жьак рбан, иҳамбеит рҳәазаап… Амҩаҿы бгахәыҷык рбан, иҳамбеит рҳәазаап… Амҩаҿы џьмак рбан, иҳамбеит рҳәазаап… Амҩаҿы аҟараҳан рбан, иҳамбеит рҳәазаап... Ахԥатәи аԥҟара азин ахьырнамҭоз аҭыԥқәа рҳәаа ианахысгьы, ҳахымсӡеит рҳәазаап...

Хәаџьада иаанхазаап рџьаама, ачгарамзазы, ҭемҷыт азы, рҿы анаадыртуаз аамҭазы езан иаԥхьашаз дҟамлазаап... Аныҳәа ашьыжь аҟынӡа ачгара иҵазаарын. Аха аныҳәа аҽынгьы бжьык анымгаӡа ақыҭауаа ргәы ԥжәазаап... Ақыҭахь иааишаз ахәаџьа данырмоу, иҳахәозар ҳәа алашарақәа адыркызаап, аха иазымхеит.

Зангоч[[12]](#footnote-12) ҳәа ззырҳәоз ахырҵәы зҭиуаз ауаҩы, сара сышәзаԥхьоит езан иҳәазаап...

Асаркьал асрагьы езан аԥхьаргьы иара изы зегьы акы акән уеизгьы...

Шыжьхьа иалагаанӡа абгахәыҷи, аџьмеи, аҟараҳани, ажьеи иеибаныҳәазаап...

Ахәаџьа ҿыц аныҳәа аҩбатәи амш ашьыжь ҩыџьа ихәыҷқәа ицны дааизаап. Иԥа еиҳабы Иашьар, аиҵбгьы Баирам ҳәа рыхьӡырҵазаап ақыҭауаа...

***Ҭефсиреи, Иуқьсели, Шьелалеи, Иозени, Беҭули, Синеи, Жьалеи, Ҳиџьрани, Денефи, Емели, Беинани, Ҳавваи рахь***

Адәыӷба адәықәлара х-сааҭк агуп...

Ашә иасит, хәҩык шҳәыԥыз иааҩнашылеит, урҭ дрыцын зықәра еиҳа имаҷны зымч еиҳа иӷәӷәазгьы…

Зықәра еиҳа имаҷны зымч еиҳа иӷәӷәази сареи ҳаиҩызцәахеит, ҳҩыџьагьы ҳзеицәажәаӡомызт, аха иара сара исзеилымкаауаз еиликаауан...

Имариамзаргьы, бызшәадырҩык уанимоҭаха, зымч еиҳа иӷәӷәоу уизеилымкаар ҟалозма?

Зымч еиҳа иӷәӷәаз, зықәра еиҳа имаҷыз имоҭацәа ацәажәара ианалага рхатәы бызшәа аԥсы ахамлар ҟалозма...

Амҩа сшықәыз анеиликаа, адәыӷба адәықәламҭаз шықәсқәак раԥхьа иҟаиҵахьаз ҟаиҵеит...

Амузеи аҟны аус зуаз иҭынхак ихьӡ сиҭеит, сысалам иҭа ҳәа дсыҳәеит...

Даақәыԥсычҳан, кыр шықәса аус еицаҳуит, иҳәеит...

...

Шықәсқәак раԥхьа ишыҟаиҵахьаз еиԥш иҟаиҵеит...

...

Иеиҩызцәахазаап уи аамҭазы...

Уи аахыс иахьанӡа...

...

Ателефон заанаҵ ианҵаны уанасуаз аамҭан...

Макьана иеиҭарҳәаз ажәабжьқәа сызрыламгаӡеит...

Нас избақәаз еиҭасҳәоит...

Нас избақәаз зыҩуеит...

Жәаха-жәымш рыла

Жәышықәса ртәы анысҵоит...

...

Хаха смыцәаӡакәа исхызгаз жәымшы...

...

Раԥхьа, апаҭырџьан ианысымфаз ауха ала салагап, сҳәеит...

Раԥхьатәи арҵәыӷьала иҵәырныцрҵаз ахырҵәы агьама шызбаз ала салагеит...

...

Мышкы аԥхьа, сызхара исфаз ахҷат... сызхара исфаз ахҷат аамышьҭахь, аҵааршәы иаҩызаз ҵәыцак азна изжәыз ахш еиԥшҵәҟьа зыфҩы гоз ашә...

Инҵәозма...

Қьезбан кырӡа бзиа илбон уи ахҷат, абни ачаи иаларҵоз ацха аҩызаҵәҟьа мҳаҵәк налаҭәаны… Насгьы Жьанкат иаахәаны ихашҭыз уи ашә...

Амаҵурҭаҿ ирџьуаз ачаџьқәа рыфҩыхаа, идәылргаанӡагьы акрыфара угәанарыԥхо...

Саанк иазымкуа еиқәҵа еиқәҵаны ачаҳаржәқәа...

Абар иацы аахыс игәалашәараҿы иаанханы иҟоу...

...

Ахырҵәы...

Иԥхаӡа иҟаз, агәбылра згәылыжжуаз ачашә...

...

Раԥхьа ианааз аамҭазы...

Асаан ианны еиқәҵа еиқәҵаны иибаз ачаҳаржә ԥхақәа рҟынтә цырак агаразы сааҭк агәаран данықәгылаз аамҭақәа...

Иаԥхьа аӡәгьы дгыламкәа аҿхышәҭ аҟынӡа даннеи ачаҳаржә анынҵәаз аамҭақәа...

...

Анаҵәкьыс ала идыргьежьуаз аҭелефонқәа...

Аԥошьҭа аҟны иҿаҵаны иззыԥштәыз аҭелефонқәа...

...

Уажәы иҿауҵаз аҭелефон, ҩымш рышьҭахь ианурҭоз аамҭақәа...   
Убри амшалагьы есҽны хаз-хазы аномерқәа анаҿарҵоз аамҭақәа...

...

Иаартыз акабинақәа рҿы маӡала уанзымцәажәоз аамҭақәа...

...

Змаҭа уажәы зегьы иреиҵбу, змаҭа уажәы зегьы раасҭа иӷәӷәоу...

...

Ҭыԥҳаки ҷкәынаки драбуп... Ҭыԥҳаки ҷкәынаки дрануп...

...

Иаҿарҵаз аҭелефон анцәырҵлак, зегьы еицны ианеибарыҩуаз...

...

Раԥхьатәи ашьаҿа ӷәӷәазаарын... Иахьанӡа иааиратәы...

...

Ҭелефонла рҽанеимырдоз, урҭ аамҭақәа рзы ауаа еидызкылоз аиҩызара, агәыбылра кырӡа иӷәӷәазаарын...

Зегьы иреиҵбыз уажәы, уи аҭыԥҳа лыла...

Зегьы раасҭа иӷәӷәоу уажәы, уи аҷкәын ила...

Иеиҩызцәоуп...

...

Акәакь аҿы асахьақәа...

Аџьбаа ду баны ирхыбыз урҭ аамҭақәа рсахьақәа...

Шаҟа ажәабжь ргәылҵзеи...

...

Ажәа рысҭахьан...

Амырзаҟанҵәҟьа асырҳәеит...

Зыфҩыхаа блахаҵыргьежьыгаз ажьымжәақәагьы ржьаргәцқәа ҭырхаха иазыӡырҩит амырзаҟан абжьы...

Ажьымжәақәа усҵәҟьа рцәа жәпазар аҩы еилыԥхаауа ирылҵрымызт…

...

Акәакь аҿы асахьақәа, аҭаацәаратә сахьақәа...

...

Абар ателефон акабина иҭалаз, уи аномерқәа аҿазҵақәаз...

Сара иаҿасҵаз ауп ҳәа, хаз хазы иамҵысзаап атрубка...

...

Рҩызара ахы акит уи аамҭа нахыс...

...

Зегьы иреиҵбыз амаҭа...

Зегьы раасҭа иӷәӷәоу амаҭа...

...

Адәыӷба адәықәлара х-сааҭк агыуп...

...

Аҩнынтәи хәҩык ҳаицдәылҵит... Хҩык шьҭахьҟа игьежьит...

...

Самаварқәак хара игылоуп, аҳардан ашәшьыраҿы...

Ацраҳәа змаз асааҭқәа, ашьақәыргылара иазыԥшуп...

...

Исзымбаз амузеи иаҩызахеит...

Адәыӷба адәықәлара х-сааҭк агыуп...

Ацраҳәа змаз асааҭқәа аангылеит...

...

Аԥардақәа лашьҭуп...

Уахынла, адәыӷба аҟынтә ашьхақәа убарҭаӡам...

***Оиаи, Ышьықи, Ышьыли, Суреииааи рахь...***

Хҩыкны ҳҟамлеи...

Афатә, ишааҟалаз еиԥш, ишеилашуа иузыфом...

Избан сыздыруам, аха даара исгәаԥхеит абри ажәа...

Ибааӡаз ачарыц ҟәаҟәа еиҭах иузырбом...

Адгьыл цәаакызар илоуҵаз ааӡом...

Аца ақәа асзар ахәа агәылалоит. Ақәа асны ажь уҭаар иалҵуа аҩы бжьеихоит...

Ажьымжәа гьамала ианыуфо, аԥштәы еиқәаҵәоу ишкәакәоу уазхәцӡом...

Даҽа ԥхынрак нымҩасырц иаҿуп, амра аҭашәашьагьы, агылашьагьы еиԥшуп... Зҽызыԥсахыз амра агылашьеи аҭашәашьеи збарҭоу ҳара анаԥшцәа ҳауп...

Ажәытәтәи апластинкақәа реиԥш, аҭӡамц иамшәаз ахаҳә ахаҭыԥаны даҽак шарҭо еиԥш...

Еиҭах исзымԥшааит...

«Ҭынхада мҩасҩык соуп...» - иҭахәаҽу бжьык ааҩуеит…

«Еижьагоу адунеи...» - иаҳхаҩуеит уи ашәа еиҭах...

Сыҳәҳәоит сара!

Хҩыкны ҳҟалама! Хҩыкны... Иахьабалаак ираҳааит!

Хҩыкны ҳҟалеит…

***Нурдани, Муки, Мерали, Сылеи, Аидаи рахь***

Ашықәс нымҵәацкәа...

Ашықәс нымҵәацкәа...

...

Зегьы рҭыпаҿы инеиуеит...

Изычҳаз имҩагьы наигӡоит...

...

Иацы ҭелла ҳаицәажәеит, исзеиҭалҳәеит...

Арахь уи аамҭа маҷк иаууп...

Жьырныҳәамза абжьаранӡа инаӡоит...

...

Мыцхәы хьаас исымам...

Алақәеи, ацыгәқәеи...

Сҩызцәа роуп урҭ...

Аҵлақәа, ашәҭқәа, ахәаҷамаҷақәа...

Урҭгьы сеилыркаауеит шьҭа сара...

...

Аҟәараса...

Аҳәыҳә шкәакәа...

...

Иӡырҩуеит иӡырҩуеит, аҵыхәтәан реиԥш зеиԥшу анырба рыҩбагьы лаҟәуеит...

Амала, раԥхьаӡа рбызшәа еибакӡом...

...

Дсыԥшааит уаха...

Быбжьы саҳарц азы, сҳәеит...

....

Лгәы иаахәеит ҩныҵҟала...

Уанбаауеи ҳәа дысзымҵааӡеит...

Илдыруеит, аҭагылазаашьа соур лааигәара сшыҟало...

...

Аиҭаҳәара далагеит...

Иҟалаз удыруама...

Аиашазы аҩны сыздәылҵӡом...

Ианамулак сааҭыбжак сдәылҵны сааныҟәалоит...

...

Анышә ажра ианаҿыз избеит...

Уаанӡа издыруазгьы дрылан...

Ԥшьҩык ыҟан...

Зқьихәышә шықәса зхыҵуаз хәык аҿаԥхьа...

Иржуан...

Саԥхьа ҵлак адацқәа ыҵыҳәҳәон...

Адацқәа ахьынӡацоз збарҭан...

...

Гәаӷьк ахыхь хынҩажәеижәаба ҵла...

Иазымхаӡо...

...

Ҵлак ашьапаҿы...

Иҳабӷьаҭцыԥхьаӡа иҵыҵуеит...

Иҳабӷьаҭ цыԥхьаӡа иҵыҵуеит...

....

Нас ԥҳәыск даацәырҵит...

Зқьихәышә шықәса ирхааныз ԥҳәыск...

Анышә дхәыҵыҵит...

...

Уи аамҭазгьы зыԥшӡара иацклаԥшуаз аԥҳәыс…  
Ллымҳарыҩқәа лымоуп…

Ллымҳарыҩ гьежь дуқәа лхыбаҩ иадкнаҳалоуп…

Агьежьқәа ирыцраҳәоу хцырак акәымпылқәа...

...

Лхыбаҩ иадкнаҳалоуп...

Ллымҳақәа рҭыԥан ллымҳарыҩқәа роуп инхаз...

...

Дыԥшӡоуп аԥҳәыс...

Зқьихәышә шықәса раԥхьагьы дыԥшӡан...

...

Анышә ҳжын анышә ааит...

Аҩныҵҟа ажьырҩа...

...

Аҵла ишԥазымҳауаз убраҟа...

...

Анышә ахыхь аҵла...

Аԥҳәыс лхыхь аҵла...

...

Ажь, иҩаанӡа иеизнарҳаит...

Аӡы анаржәит...

...

Анышә иагәылҵыз анышә агнамырхеит...

...

Аԥҳәыс алымҳарыҩ алҭеит...

Аҵла махәыс иазыҟалеит...

...

Зқьихәышә шықәса ирылган злымҳарыҩ ҳазҭаз,   
аԥҳәыс ԥшӡа...

...

Зегьы иахьырҭыԥу инеиуеит...

...

Иабалдыруаз, даара бзиа илбоз ллымҳарыҩ мышкызны еиҭах алашара шабоз...

...

Ллымҳа иазҭаз ҩыџьа лхәыҷқәагьы ирыздыруамызт...

Даара иҭахызаргьы, лгәаҟны аҵла еиззырҳаз лхаҵагьы иабаидыруаз...

***Ҭересаи, Лаураи, Фундаи, Еминеи, Буқьеҭи, Селдаи рахь***

Аԥшьаша ауха...

Ашә шаҟа иаарту аҟара, ахьҭагьы убас иӷәӷәахоит...

Ацгәы ахәда еиҵнахәеит. Сыҩналару сыҩнамлару ҳәа Ашәхымсаҿ итәоуп...

...

Абнараҿы раԥхьатәи аҵла анԥырҟалакь, иаанхаз рымҩа ҿаҟәоуп…

Махәыҵәҟьак анԥуҟалакь аҵла аизҳара нкылахоит…

...

Абылра абна иаццышәтәуеит...

Адгьыл аҟны ԥсы зхоу зегьы.

Ццышәханы, аԥша иаҟьоит...

...

Хԥа рынахыс иумыҩӡеит, рҳәеит, избанзар...

...

Ашә аркуп, аҩныҵҟа ԥхоуп...

Ацгәы акәым, алымҵәҟьа еилаҳартә иҟоуп...

Арԥхагақәақәа хԥа ҩнагылоуп...

...

Аԥшьаша ауха...

Ажәабатәи еиҭақәдыргылоит...

...

Уаанӡа избахьан...

Уажәы даҽазнык сахәаԥшуеит...

...

Шықәсыктәи ажәа еиԥш...

Иалагеит...

А ала иалаган...

Б ала ицоит...

Зегьы ҳбап ҳәа сгәыӷуеит...

...

Аԥшьаша ауха...

...

Мрагыларантә иааит...

Раԥхьа исаҳаз ажьаҳәа абжьоуп... Аԥшьаша ауха, аԥшьбатәи ҟамлеит...

***Есини, Ерсини, Иреми, Бернаи, Зеҳраи, Неслиҳани, Талиаи рахь***

А́ҳәа назхьысыз анапы ԥнаҟоит...

Ахахәыц аасҭа ипоу, а́ҳәа аасҭа иҵару ҳәа иҳәахьан ҳашьак...

Унапы иакыу а́ҳәа иҵауланы ишыԥнаҟо еиҳа иубарҭахоит...

А́ҳәа анапы анадкьысла иԥнаҟоит...

Напык аӡәы, напык даҽаӡәы дахьчоит... А́ҳәа ахаҳә иалалоит, уанахалак аҭӡамц каҳаӡом, анапы ақәҩуп уи аҭӡамц...

***Ресмиеи, Матези, Тиулаии, Ренгини, Бенгиуни, Иуџьели, Бераҭи, Сераԥи, Аишьеи рахь***

Асааҭ...

Уестминстер Аббеи аԥхьа...

Биг Бен...

Асааҭ 12...

...

Шьыбжьонуп... Агага ыҟаӡам џьаргьы...

Ҵхыбжьон...

...

12...

...

Шьыбжьон ишыҟамыз еиԥш, агага еиқәаҵәа ыҟаӡам џьаргьы,...

Нелсон Мандела...

Гагада дцагәышьазаап...

***Нурали, Синеми, Гәыԥсеи, Нвсрини, Аҭиеи, Гаиеи рахь***

Асы зегьы раасҭа ашьхақәа ирнаалоит...

Асы зегьы раасҭа ашьхақәа ирнаалоит...

...

Аԥштәқәа зегьы ахыза еиԥш ихнаҩаргьы, аҭыԥ аҳауа хәашьы иазыннажьыргьы, аҵыхәтәан аӡҭачы аԥсы аханаҵоит иӡыҭуа асы,

Аҵх ҳамҭакы аԥштәқәа аҵәахыргьы, амра иазымычҳакәа акакала ицәырнагоит урҭ хаз - хазы  бӷьыцк аҟны...

...

Ақәа амч амшын аҟынӡа иарҳәазоит ихышәҭыз аҵлақәа... Аҵлақәа хышәҭызаргьы, ақәа амчала амшын аҟынӡа ицааит...

Иагьа аԥштәы рацәа ыҟазаргьы, иҭынчӡа иҟоу аӡҭачы иаҩызамхааит ҳаԥсҭазаара...

***Аишьени, Мелдаи, Ԥынари, Елвани, Шьебнеми, Фисуни, Џьемреи, Алисаи рахь***

Абар иахьыҟоу...

...

Аҵыхәтәан иуфаз афатә агьама узынхоит...

Атратуар змам...

Амҩеи атратуари злачаԥоу ахаҳә зқәу амҩа сануп...

...

Ахала шәҭаларгьы, аҵыхәалала шәҭаларгьы, еснагь уи шәԥылоит...

...

Ахы, мамзаргь аҵыхәа аҳәара иашам, ахы ахьыҟоу, аҵыхәа ахьыҟоу аӡәгьы издыруам...

Алада, аҩада ҳәа аҳәара шиашам еиԥш...

...

Абар иахьыҟоу...

Ахьҭаха, ахьа зҭиуа гылоуп ишгылац...

Ибзиоу уиқәшәар, иԥхаҵәы-ԥхаҵәуа иуиҭоит... Аха шәара, зегьы акоуп, иԥханы исыҭ ҳәа шәамхаҳәоит...

...

Ахыб аҵаҟа, ишкәакәоу,

Адәахьы акәзар иеиқәаҵәоу анапҭарԥақәа шәымӷоуп...

Шәнацәкьарақәа ахьҭа изладкьысло анапҭарԥақәа...

...

Ахьа анцәшәырҳәуа шәнацәкьарақәа былуеит, адәахьы оумашәа ишыхьҭоугьы...

Шаҟа цыра уфар алшои...

Қьаад макәан хәыҷык ауп изҭоу усгьы...

...

Изыԥхьахьоу агазеҭ иалхӡам...

Иаанымхаӡеит шьҭа...

Хәмааҭ рыхә ахьа ааухәоит ақьаад макәан азна...

Амҩа шәшықәу ишәфоит акакала...

Шәааигәара аӡәы дыҟазар, ишәзынхаз ҩ-цырак ракәзаргьы иааиҩышәшоит...

Уара ига, мап уара ига ҳәа...

...

Гьамала иуфоит цыра цырала, насгьы иԥхазар уаҳа назҭахым акәхоит...

Зны зынла икьакьаӡа иҟоу акы уқәшәаны аҟаҟара уцәыцәгьахоит...

Издыруада ахьа акәымкәа аҳауа акәзар изхароу...

...

Абар, иеиҩыушаргьы иеиҩыумшаргьы...

Аҵыхәтәан иуфаз ахьа ашазар...

Иашаӡа агьама узынхоит...

...

Аҵыхәтәан иуфаз агьама мацара ауп иузынхо...

Ақьаад макәан иҭахаз аҵыхәтәантәи ауп аҵыхәтәантәи агьама узынзыжьуа...

...

Урҭ анапҭарԥа еиқәаҵәақәа умазаргьы...

Унапқәа инеихьшы ааихшьуа, агьама шыԥхоу инужьырц уҽазыукуеит, акы ишамыхәо шыудыруагьы...

***Бануи, Башаки, Берили, Буқьеҭи, Бурџьуи рахь***

Ажәытә шәырақәа реиԥш...

Маҷк аанхеит...

Ацҳа ақәсразы маҷк аанхеит...

Иқәырҵаз аӷәыцәмаҟьақәа ацҳа қәҿиарала иқәсыз ргәалашәараҿ иаанхоит...

Иқәсуаз зегьы маҷк иаадырласуан, аӷәқәа зеиԥшраз баны...

Аҵыхәтәан аӡәгьы дзықәымсуа аҟара ихьанҭахеит уи ацҳа...

...

Ажәытә шәырақәа реиԥш...

Иҭаз раасҭа ихьанҭаз ашәырақәа ҳаман...

Аҩныҵҟа аиқәеи асакәеи рыдагьы, ҳгәалашәарақәагьы ҭан...

Ашәыра иҭаз аасҭа иара хьанҭан еснагь...

...

Маҷк аанхеит ацҳа ақәсразы...

Избан нырцәҟа шәзиасуа, ҳәа сзазҵааз...  
Нырцә иаҵәароуп, рҳәеит...

Аарцә цәҳәыразшәа...

...

Хьаас иҳамоу ацҳа даҽа ӷәык ақәҵара акәӡам...

Аидара ахьынӡачҳауа ахьаҳзымдыруа азы нырцәҟа ҳаиасроуп...

...

Ацҳа ақәсразы маҷк ауп иаанхаз...

***Џьанани, Жансеҭи, Иозлеми рахь***

Раԥхьатәи аиаша закуз ҳаздырӡом...

Аханатә, иаша заҵәык ҳаман...

Иҳадаҳкылаз иаша заҵәык...

...

Иаша заҵәыкны иҳаԥхьаӡаз иашьашәалаз даҽа иашак ацлеит...

...

Ари аиаша, уаԥсҵәык аџьыка ақәыԥсаны аҵәахра ҳақәшәеит...

Ари аиаша, жьыхәҭак еиԥш иҵааны иҵәахтәхеит...

...

Раԥхьатәи аиаша, ииашаны ианыԥхьаӡаха ашьҭахь, риашара шьақәырӷәӷәара рҭахымкәа, иаармарианы егьырҭгьы уи инацлеит…

...

Раԥхьатәи аиаша закуз ҳаздырӡом...

Аԥсыԥ еивгара иашазар, аҩбатәи аԥсыԥ еивгара ииашома ҳәа азҵаара ҳзықәыргылаӡом...

Аӡәы, «сара ахәаҷа ҟаԥшь «бзиа избоит», егьи «агәил ҟаԥшь бзиа избоит» иҳәаанӡа...

...

Раԥхьаӡа ииашаны иҳаԥхьаӡаз аамышьҭахь уаҳа иҳадаҳкылаша иашак анаанымхалакь, раԥхьа иҳадаҳкылаз аиашаз азҵаара ҳазцәырҵуеит...

...

Раԥхьа, ашықәс ҿыц ыҟан...

Ҳаԥылоит, ииашоуп ҳәа иҳаԥхьаӡаз ашықәс ҿыц...

***Демеҭи, Денизи, Дидари, Дериаи, Дидеми, Дилараи, Дилеқьи, Дилҳани, Дилфиқьари рахь***

Ахаҳәтә фрына...

Аӡынаамҭа ахаҭа...

Ацәара аамҭа хаҭа…

Саныцәо сыԥсыԥ еивызгоит...

...

Ахаҳәтә фрына...

Ауаџьаҟ амца еиқәызар, ахахәтә фрынагьы ԥхоуп..

Амҿы блыр ача аӡуеит...

Зегьы ҿаҵак ҿаҵак амырхуеит, ахахәтә фрынаҿы ирӡыз арҵәыга злам уи ачахы…

Ача нҵәоит, агьама ҳзынхоит...

Иблыз амҿқәа рыццышә хьшәашәаргьы, иаанхоит ахахәтә фрына аҩныҵҟа...

Амца иннажьыз алҩа аҷышә иунарбоит, шаҟа цыра ача ӡу...

...

Истиқьлал амҩаду...

Иреиҳаӡоу амҩа...

...

Амҩаду анҵәамҭа иахьазааигоу џьара, «Софиалы» ажәҩахыр иныҵагылоит...

Жәынтәы амч еизнарҳауеит...

«Зыхцәы еиқәаҵәаз аԥҳәыс» деимдеит урҭ амҩақәа рҿы...

...

Азеиԥш нхарҭа «Нарманлы»...

Атәыла абахҭа хьшәашәа...

...

Ашәҟәы здыруа аишьцәа, уаҭах цыԥхьаӡа қьырала иҩналеит…

Ахан «Нарманлы»...

Азеиԥш нхарҭа «Нарманлы»...

...

Ацыгәқәа аганахь инымхаӡеит...

Алакациа ҵлақәа рышәҭқәа ирыгәҭылакә Пиер Лоти[[13]](#footnote-13) акаҳуажәырҭа еиԥш иҟоу ари аҭыԥ рҽадыркылеит…

Зқьышықәса ҿырымҭрашәа рыбжьы уаҳаӡом…

...

Маркиза лааԥынрақәа, аҭӡамцқәа иркыду асаркьақәа рхыхь аҭыԥ ааныркылахьеит...

...

Атәыла хьшәашәа иампыҵанахалаз адгьыл аҟны, дара рҟынӡак уаҳа ааԥынра зынаӡом ҳәа игәыӷны...

...

Уада заҵәык иакит...

Уи ажакьақәа еизнарҳаит...

Аҭӡамц жәпақәа ахьҭа аҩныҵҟа иҩнарымҵеит, ахан зызбахҭахаз баандаҩыкгьы адәахьы дырмышьҭӡеит...

...

Агәашьа шкәакәақәа ажәҩан иаҵарсуп...

Аҭаларҭаҿҵәҟьа амреиԥш икаҷҷоит, шәахәа маҟала икәршоу ашә...

Аҩныҵҟа инанаԥхьоит имҩасуа зегьы...

Аԥынгыла, аҳәа аԥынҵеиԥш угәышԥы иадкьыслозар, адәахьынтәи иааиуа аԥша, алакациа ҵлақәа ирыбжьысны инауҿасуеит...

Аԥша уԥхьоит, ишәышәуа...

Хыб змам ашҭа аҟынтә уаныԥшлак, амза уалацәҟәысуа ажәҩан иаҵәара ишалыԥхо убоит...

...

Ахаҳәтә фрына аҟны иӡу ача...

...

Ахаҳәтә хан, «Нарманлы» зыхьӡыз ахан...

Аццышә нарықәԥсан ацыгәқәа аҵәахит, алакациақәа аҵәахит...

...

Ажьырныҳәа анҵәамҭазы, ахәшҭаара алҩа ахылҵырц азы ауаџьаҟқәа ҩба амца рҭарҵеит…

...

Афрына иҭаӡыз ачахы иаамаԥҽны хаз-хазы ҩ-ҿаҵак рфеит…

***Ҳаирие Мелеқь[[14]](#footnote-14) лахь...***

Аҵх агәы ааҩнамшаӡац...

Сыццакит, уи амш мацара акәымкәа арҭ амшқәа зегьы хашәалахәны иҟалеит сара сзы...

Амшеикәшара сазымԥшӡеит…

...

«Амажәа ҽынла, алашараҿы ишәџьла...

Афҩы хаа ахаҵәааит иахьабалакь...

Аԥсцәа, афҩы ала рызхара ҟалоит...»

...

Аҵх агәы ааҩнамшаӡац...

***Зеинеԥи, Едиҭҳи, Елифи, Аслыи рахь...***

Излоу ирылкаан иубарҭоуп

Ҵхабжьонынӡа аус зуқәо...

...

Излоу ирылкаан иубарҭоуп…

Ҵхыбжьонзаргьы, алашара ақәыԥхо аҭарчеи зазоит...

Зыԥштәы амра иамыздаз аҭарчеи...

Ҵхыбжьонынӡа аус зуа ауаа, ацҳа иқәсыз реиԥш ирыхәҭоу рмоур ҟалаӡом...

...

Ашәҟәы аартуп...

Абӷьыцқәа есыуха ҽаӡәы иааиртуеит...

Мрагыларантәи иаахьан уи ашәҟәы,

Мрагыларахь иагеит ацҳа иқәсыз ауаа рыла...

...

Ахьӡ уцәымҩашьарц, ашьа еиԥш излауырҟаԥшьуа даҽа ԥаҭлыкак ыҟоуп...

***Марселла лахь***

Ԥшьашак ауха...

Шәысзымҵаан, исзыҳәом...

...

Ԥшьашак ауха...

Ианеилга ашьҭахь, аишәаҿы аҿаҵа еиҩшахаанӡа...

Еицны ицатәын...

Иҟамызгьы ааит...

Амӡырха змаз ҩнык аҿы ҳнеит...

...

Ҭамер:

«Ари аҩны, абри аҩыза агәадура амбаӡац», иҳәеит...

Иануадаҩыз аамҭазы ауп арҭ ажәақәа аниҳәа...

...

Шәысзымҵаан, исзыҳәом абас изыҟалаз...   
Иҭабуп ҳәа расҳәоит мацара ауп...

...

Ҭамер иеиԥш...

Агәадура снаҭеит...

...

Есыуаха, даҽакы сылаԥш иҵашәоит...

...

Ашьҭақәа збоит еилыхха…

Ацҳа иқәсхьоу рышьҭақәа…

Сара сышьҭақәагь урҭ ирылоушәа збоит,

ацҳа иқәсхьоу среиуазаргь здыруада…

Анацәкьарақәа...   
Аҷышә ишареиқәаҵәаз збеит урҭ анацәкьарақәа...

...

Иблыз анеиқәаҵәахоз, урҭ аҩ-нацәкьысгьы аҷышә ишареиқәаҵәаз збеит...

...

Шәысзымҵаан, исзыҳәом избан...

Шәсазҵааӡом, избанзар усгьы ижәдыруеит иҭабуп ҳәа зхысҳәаауа...

*Аҳәса ҳақьымцәеи, ахәшәҟаҵаҩцәеи, амедиаҳәшьацәеи рахь...*

Аишьцәа реишәа...

Исыздыруам ишеилыркааша, аха иацуха инаркны сыцәа ҟьалеит..

Уи ашьыжь, есымшеиԥш сҽазыҟасҵеит...

Аусураҿы сааины чаи ҵәыцак анызжәуаз избеит смаҟа сымӷаҵара шысхашҭыз...

Крааҵуан абри аҩыза смыхьиижьҭеи...

...

Сеиқәа сышьклаҳауамызт, ус анакәха иагьсыцмызт иагьсыгмызт...

...

Шьҭа хымш раҟара цахьеит...

Аҽы бзиақәа рҭыԥ Кападокиа[[15]](#footnote-15) амш саԥылоит...

Ахаҳә асахьа ахьеиқәнархо адгьылаҿы сыҟоуп...

Аԥша амчроуп ари адгьылаҿ аҳра зуа...

Ажьаҳәаҵәҟьагь аҭахым...

Меихсыӷьрада иасуа аԥша, ахаҳә асахьа аннаҵоит... Ари адгьылаҿ иазҳауеит аӡахәа, аҩы ссирқәа ахьҭарҭәо абраҟоуп.

...

Рҽырҵәахырц быжьрабыжьҵәа ихәыҵалазааап ианаамҭаз...

Ажәҩан иҵамԥшыкәа анхара рҽазыркзаап...

...

Хымш ииасит...

Х-аамҭак цеит...

...

Сашьццылеит маҟада аҟазаара...

Нас исгәалашәеит, знык исымӷырххьан санҭаркуаз... Уажәы, схаҭа инсыжьит сҳәеит сгәанала...

...

Сымшира аҽны иаасхәахьан... Стеинбек даҵашьыцзар акәхап...

Уи амш сымшира акәзаарын...

...

Ашә аԥхьа, ҩыџьа ҳакәымкәа, ҳгылан ҳаԥшьҩыкны...

Ашә аԥхьа ҳшаӡәыкыз еилыскааит...

...

Иуџьел, хыхьынтә иаҳлырбеит лхаҿра, дҳаракӡахеит даҽазнык уи сҿаԥхьа...

...

Аишьцәа реишәа...

Ԥсыӡкҩык исахьа, сҿаԥхьаҵәҟьа аҭӡамцаҿ...

...

Асахьа санахәаԥшы, сыԥсыӡыз џьысшьеит...

Лассы исхашҭыр ҳәа иеиҭасҳәоит, лассы иаҳхашҭыр ҳәа иеиҭаҳҳәоит...

Иеиҭаҳҳәоит, аԥсыӡқәаҵәҟьа ирхашҭуам арҭ лассы лассы иҟаҳҵо аиҭаҳәақәа...

...

Акаҭа сшалашәаз, ҳшалашәаз сныруеит...

Акаҭа зҽамызхыз аԥсыӡ ыҟазаргьы, акаҭа иҭахаз егьырҭ аԥсыӡқәа изрыдҵуам...

...

Акаҭа зҽамызхыз аԥсыӡ, зхы иақәиҭу аԥсыӡ, ахы иақәиҭны иаанхоит егьырҭ аԥсыӡқәа рааигәара...

...

Ашхәа акаҭа аганахь иахоит...

Акаҭа иахацыԥхьаӡа, амшын иӡааҵуеит аҩныҵҟа иҭоу аԥсыӡқәа ацырхыраан...

Зегьы еицхыраан еицыҟарҵоит...

...

Ахы иақәиҭны ицарц аҭахызаргьы изцом, акаҭа иҭамшәакәа адәахьы иаанхазгьы...

...

Аԥсыӡкыҩцәа рышхәа ԥсыӡла иҭәуп..

Ирхыԥраауа аҷнышқәа ирхьыԥшны аԥшаҳәа аҟынӡа инеиуеит...

...

Акаҭа иахацыԥхьаӡа аԥсыӡқәа еиҳагьы рҽеиддырӷәӷәалоит...

Ашхәа, амра гылаанӡа ишцац еиԥш ицоит...

Ашьыжь ҟамлакәа...

...

Аԥсыӡ кәтаӷьла ихьанҭоуп, аӡиас иаҿагылан ҿыцха иӡсоит...

Ахы иақәиҭны ицоит иԥсразы...

...

Акаҭа саламшәеит аха џьаргьы сымцеит, схы сақәиҭны сааит арахь...

Акаҭа саламшәакәа, ашхәа иҩахыкны сшыԥыруаз збеит...

...

Аӡиас саҿагылагы сыӡасеит...

...

Смаҟа сымӷаӡамызт...

Акаҭа иҭамшәаз сара сакәӡамызт...

...

Сааит...

***Сибели, Семраи, Еилеми, Мелиқьеи, Макбулеи рахь***

Еиҭах цыԥҵәахак...

...

Иԥаҵа исеит...

Адеколон ахьысшьрыма ҳәа дҵааит, есымша еиԥш...

Ихы шьҭихуашәа ааҟаиҵеит, ихәда ауы алада илаирҟәит, имаҷны иаблыр иҭахызшәа...

Дааҿамҟәеит, иҟырҟы аалаиҩеит...

Адеколон даблит, аха ибжьы ақәимыргеит...

...

Ибзиаӡаны иахьидыруаз азы, ампахьшы иқәкны иааиршәшәеит...

Уаҳа фҩы ыҟаӡамызшәа, ампахьшьы бааӡа афҩы иаҳаит. Бзиа иимбоз адеколон афҩы аниҿас ибылра ахьаа ааиханаршҭит…

Иҿы иахьишьыз ашьаб ашьа амырбеит…

...

Еиҭах цыԥҵәахак...

Еиҭах ӷьычрак...

Амш лаша усырбаӡом иҳәахьан...

Ибар иҟаларыыз, усгьы дагхаӡомызт, х-мааҭк ҳәа ижакьа амхразы аԥаҵасарҭахь дцон...

Аԥаҵасаҩы уи аамҭазы, иара изы мацара иааиртуан аԥаҵасарҭа... Раԥхьатәи ахәыԥса иоуазгьы каҳуак алеижәуан...

...

Заанаҵы дахьнеиуаз азы, аԥаҵасарҭаҿ дынхаӡомызт...

Ҳуқәныҳәап, рҳәеит иахьа ашьыжь...

Хылԥазааит, еиқәазааит, исакәазааит, рҳәеит...

...

Ахы ҭарҭәаны иқәныҳәеиҭ...

Оумақәак каҭәеит... Ихныҳәашаз изыԥшит...

Ихныҳәоз, диныҳәеит, диҭәҳәеит...

Иҿы ааиртит, иааиртит, иааиртит...

Дҿырҳасит ишахәҭаз еиԥш...

...

Алаԥш, иҳәеит...

Ашьа каҭәароуп, иҳәеит...

...

Маҷк ашьа ицәцахьан уи аҽны...

Аԥаҵасаҩы ашьаб иҿшьра ихашҭзаарын...

...

Дахьашьццыламыз амшала, игәы ԥнажәеит амш абас дахьалагаз азы...

Акаҳуаҵәҟьа имжәӡеит...

...

Ахьы хьанҭоуп...

Ашьа ахьы афҩы ахнахуеит...

Ашьа ахьы иаԥырҵны хара изцом...

...

Ашьа ҩоит, ахьы хьанҭахоит...

...

Аԥаҵасаҩы ииҳәарыз, адеколон знык уабылуеит...

Уаблааит, нас даҽазнык, имблааит ашьа ахьлеиуа...

...

Ҭаҭынк ааирҳәын, ицәаакыз сарнықьла аркра иҽазикит...

Инапы блит аҭаҭын аԥхьа...

***Езгьи, Фаҭмаи, Фердаи, Шьеимаи, Оилуми рахь...***

Басмаҭи...[[16]](#footnote-16)

Аандак ашьҭахь акәӡам...

Аанда ыҟазаргьы узхымҵуа иҟам...

Уҭрак...

Ус баша, ишәыԥшаарц ишәҭаху...

...

Иаразнак ивара днатәеит...

Басмаҭи...

Саанк ҭаирцәхьан...

Шьоукы адунеи азна аџьабаа баны еизыргаз уи абрынџь арыцқәа дрылгахьан...

Еснагь дҵаауан, ах иҟалазҭгьы...

...

Иџьбарацәаз каҳуак ижәит...

Аԥслымӡ иаладыршыз иаҩызахозма...

...

Басмаҭи...

Харантәи агьама уазааиуеит...

...

Уҭрак...

Ус шәаазхәыц…

...

Аҩныҵҟа аԥштәы амоуп...

Ӡык ахықә аҟны...

Бзиа ижәбо аԥсаатә, аԥсаса зегьы ыҟоуп...

Аҵлақәа гылоуп...

Аԥсаатә шәаҳәоит...

Ахьычԥаԥырқәа ԥырԥыруеит...

Икәашо ирхаԥыруеит ахьычԥаԥырқәа…

Нас амузыка абжьы ааиуеит, акәашара инацлоит...

...

Зегьы аиԥхыӡрала иалагоит...

...

Ишкәакәаӡа иҟоуп раԥхьаӡа...

Раԥхьа ақыцә нахьишьуеит...

Раԥхьа днадкьыслоит...

Раԥхьа нотак...

Раԥхьа шаҿак...

...

Зегьы еишьҭаргыланы...

Ауарҳал асра еиԥш...

Ачаз аԥара еиԥш...

...

Шәаналгалаак, шәзеиԥхыӡыз шәаԥхьа ицәырҵуеит...

...

Басмаҭи...

...

Аҽы ахәыц...

Ақыцә анахьишьлакь уаԥхьа иаацәырҵуеит...

Ақыцә узалымхуа аҟара иоуз аҽы ахәыц...

Иқәԥраауа ицоз аҽыҩ еиԥш, аҽхәыц симфониахоит...

...

Џьмак...

Тәыҩау...

...

Ауыҭра, узалымсуа аҟара ижәпаӡам...

Уи аҟара ижәпам...

...

Аҽы ахәыц иарбан быжьқәоу иахылҵран иҟоу...

...

Аҽдырӡы...

Aҽеиқәа...

...

Иарбан бжьу иахылҵран иҟоу...

Аԥхӡкаҭәара...

Ашьаԥқәа еишьҭаргыланы аныҟәарала ахьӡ-аԥша аман...

Ианныҟәоз иахылҿиаауазгьы уи абжьы акәын...

...

Уажәы ҳцап, ақыҭа хьӡы змоу уи ацуҭа ашҟа...

Ашкол аҟны ажәа аиҩшара ахьыддырҵоз, адәыӷба зны зынла иззааилоз уи ацуҭа хәыҷы...

Аамышьҭахь, қыҭак ахьыҟаз, уи ацуҭа хәыҷы иазааигәаз қыҭаҵәҟьак...

...

Аԥсыцқьа рҳәоит, ҳара агаӡа ҳәа еилаҳкаауеит, ҳхәыҷқәамзи уаҳа ишԥаҟаларыз...

Ақыҭа захьӡыз аҭыԥ аҟынтә, ақыҭаҵәҟьа ашҟа амҩа шаҟа иԥшӡаз...

...

Аҵла уқәлан амжәа афара…

Узхара аҩра, ахәмарра...

Аԥхӡкаҭәара...

Ақәаб иҭыган абақьмаз афара...

...

Абар, ақыҭа аԥсыцқьа инышәынҭра...

Ааигәа иадҿарҳәалаз арахәыцқәа, акьантыжәқәа...

Амца акыр, зқьы шықәса ахала измыцәо аҟара еилашуа иҟоу уи анышәынҭра...

...

Ақыҭа уалалаанӡа ӡыхь хәыҷык...

Амҿтәы уыра аашьҭызхыз, уи аӡы ахықәаҿы дыҟоуп...

Ирыӡәӡәоит, иаасуа иаарԥыхьашәаз...

...

Ауырала аӡәӡәатәқәа...

Ауыра зкым ахәыҷқәа...

...

Ихадароу, уи аӡы акәӡам хымԥада...

Аӡы еиԥш, ақыҭазы иӡыхьны иҟаз аԥсыцқьа инышәынҭра...

Аԥсыцқьа инышәынҭра зыхьчогьы даҽа ҟәыӷак иоуп...

...

Ҳазшаз ус дишеит...

Ишьацәкьарақәа зегьы хәахәоуп уи аԥсыцқьа...

Аԥсыцқьа иҩшьапгьы ашьацәхыԥқәа адәахьы иааҳәуп, егьырҭ ишьацәкьарақәагьы хәахәоуп...

Дании нахыс, ақылԥад кьаҿқәа ишьан, аха аҳәынҵәа изылымгеит ишьапқәа уи аԥсыцқьа...

...

Зеимаақәа шьҭарҳәазо иныҟәо ауаа дрыцәшәон...

Адгьыл ибжьы ақәиргозаап зшьапқәа зырҳәазо...

...

Абар ақыта зыхьӡ ахыу, аԥсыцқьа инышәынҭра зыхьчоз уи аԥсыцқьа, анышәынҭра дшавагьежьуаз адгьыл икәаҳаит...

Адгьыл абжьы ихәаҽырц иҭахызшәа...

...

Анышәынҭра шьҭыҵит, адгьыл анылаҟә...

Ақыта зыхьӡ ахыу аԥсыцқьа инышәынҭра, егьи аԥсыцқьа, ибзоурала иҳаракхазаап...

...

Ажәцәеимаала иныҟоз, иара иеиԥш адгьыл абжьы зыргоз дҟалар, игәы ԥжәозаарын уи аԥсыцқьа...

...

Ауыра икызаргьы икымзаргьы, ишьапқәа зшәыз анышәеиқәаҵәа ицрымшәазаап...

Ишьацәкьарақәа еицаҟьақәа, ақылԥад ҟьаҿ ада ак зышьазымцыз аԥсыцқьа ишьаԥқәа еимаас ирзыҟалазаап...

Анышә икәнаршазаап...

...

Сацәыхарахар схагахоит, иҳәазаап...

Дахьацәыхарахаз азы ишьацәкьарақәа кьаҳәхазаап...

Адгьыл абжьы ақәнамыргаӡеит...

Ақылԥад ҟьаҿ ада ак ззымдыруаз ишьапқәа ракәхеит...

...

Инапала аԥслымӡ иалхны абаа иргылт...

Инаԥхыцқәа хыжәжәеит, напыла адгьыл шижуаз...

Абаа еизҳаит...

Адгьыл анӡыҭы, анапҭарԥақәа рхаирԥеит инапқәа...

Ижәпаны иԥазаарын урҭ анапҭарԥақәа...

Аԥслымӡ кылсуазаарын анацәкьарақәа рыбжьара...

...

Анышә тәазаап...

Ахаҳә цәырҵзаап...

Узбо дубарҭазаарын, инеиҿаԥшызаап...

Хыла анышә дасны данааԥш,

Даҽа шьаҿак дҳәазазаап...

***Фемиҳани, Ҳандани, Беҳиџьеи, Елифи, Зеинеԥи, Севгьии рахь...***

Абҳәаса цәырҵит...

Уаха иазыԥшыз, иазҵаауаз рзы иааиуеит...

Зыҭра уаанӡа ихырҩахьаз, шәҟәык ауп ари...

Аҭра иаадыртыз, даҽазнык ихызҩеит...

...

Нацәкьыск ганкы унарбозар, иаанхаз анацәкьысқәа даҽа ганкы удырбоит...

...

Мшык, егьы амш иеиԥшымхааит...

Изҵауеи идзырҵауеи рымшқәа еиԥшхом…

...

Аӷба дуӡӡа ихыҳәҳәо иаҩсны ицоит...

Сыԥшуеит шаҟа мчыбжь ҟалаз ҳәа...

Имаҷхеит аҟаԥшьеиқәа ҵлақәа...

...

Абҳәаса цәырҵит...

Аца цәырҵит...

Сышьҭахь ала амжәа мааиндаз, сара сгьама збо смахәҵәа иаҩызастәуан зҳәаз аца, издыруада ахәа агәылазаргьы...

Игәаӷьны сзагәылаԥшуам...

...

Афион[[17]](#footnote-17) еизыргозар акәхап, Франиаҟа идәықәырҵоит...

...

Аҽада иалыҩрыз шаҟа имаҷхо аҟара ибзиоуп...

...

Алиқьор ицәоу, аҵәа иаҩызоу ацақәа, ишоколадхоит аҵыхәтәаны...

...

Ҳара иҳамам, амидиа...

Авараҿы ауараш...

Акартош...

...

Зыҩныҵҟа Р ыҟоу амзақәарҿы амыдаӷь...

Уажәы иаамҭам...

Абар уи аӷба дуӡӡа...

Ихыҳәҳәоз иаҩсны ицеит ишаҳбоз...

...

Амшын ахьыҟамыз Парижҟа ицеит...

Амшын ахьыҟам Маиҟәап ицап ҳәа ҳшазхәыцуаз...

...

Аӷба Парижҟа ицеит...

Ашәаҟьа иннажьуаз, иашьҭаланы имцеит...

Ашәаҟьа чны ишьҭыҵит...

...

Афродита Книдос амреиԥш диихьан...

Амшын ашәаҟьа дахыҵхьан...

...

Абҳәаса мҵәыҵәӡац макьана...

Аца ҿыц ицәырҵит...

Амжәа ааиргьы, еиҳарак бақьмаз алырхуеит...

...

Ашәаҟьа зыцраҳәам аӷба...

Амшынаҿы иҟаӡам...

...

Ҵыԥх уажәаангьы...

...

Исҵеит...

Иацы уаҵәы аасҭа, уаанӡатәи иахьа аасҭа...

Иеиӷьхааит еиԥшымхааит ҳәа...

...

Аҭӡамц аӷәыцәмаҟьа адуп...

...

Иузырҵаз ус иуирҵеит...

...

Агьажь аӷәыцәмаҟьа абжьаҵара акәзар хьаас иҳамоу...

Исзымдыруа ибжьасҵеит ҳазҳәозҭгьы...

...

Агьажь ибжьарҵаз аӷәыцәмаҟьа мариала ибжьыҵран иҟаӡам...

...

Жьудас анысҳәа, деиламхәаӡакәа издыруеит ахьиҳәаз азы...

Уаҳа акгьы сзымҳәеит, аҳәара ахьырҭахымхаз азы...

...

Изурҵаша ӡәыр дыҟоума ҳәа снапшы ааԥшит...

...

Абҳәаса ҵәыҵәуп, аца ахәа агәылоуп...

Аӡбахә анысҳәоз иҟамлацыз амжәа…

...

Сыԥшуп иҳәеит...

...

Аҭӡамц аӷәыцәмаҟьа адыҳҵеит...

Ашәахьа, агәил ҵла иадҿаҳҳәалахьан...

Аԥшьашеи ахәашеи рҽеиҭнырыԥсахлазаап...

...

Уи алашара еиқәаҵәа узҭо...

***Фаҭошьи, Фаҭмаи, Фигьени, Филизи, Фулиаи рахь***

Ахықәкы хазуп...

Даара бзиа иубо уҩызак...

Даара бзиа иубо, игәакьаны иуԥхьаӡо...

Даара бзиа иумбо, маҷк акәзаргьы иуҭахым роуп...

...

Аҳаракырахь, ақәцәахь уанцо...

Еишьҭагыланы иныҟәалоит...

...

Аҩаӡараз маҷк ауп инхаз...

Аԥыза ҳхынҳәуеит, иҳәоит. Мызыла, шықәсыла шәҽыззыҟашәҵоз шәныҟәара аахыркәшахоит...

Ихадароу аҩаӡара аҟынӡа анеира акәӡам...

Ихадароу аҩаӡараҿы агәамсам ааныжьра акәӡам...

...

Ахықәкы хазуп...

...

Уԥсыԥ еивганы, аҩаӡараҿы узнеиуазар...   
Қьафуроуп...

Уԥсыԥ маншәаланы иахьеиҩыуго амшын аԥшаҳәахьы уаныхынҳәлакь...

Убасҟан ауп, уԥсыԥ ишаҳәҭоу уақәиҭзар, ақьафураҵәҟьа заку аныудыруа…

...

Аӡәаӡәала,   
Шәеицраҳәаны, шәҽеидҿаҳәаланы шәхалоит...

Аӡәаӡәала шәылбаауеит, иаҭаххар шәҽеидҿаҳәаланы...

...

Аҳәызба ыҟоуп, иуҭахым алаҟоуҵарц...

Уи иуҭахым аҳәызба ала аӡәы дынкылатәуп  
ҽаӡәы еиқәырхаразы...

...

Угәамсам акәымкәа уԥсы нуыжьуеит...

Аԥсаатә бзиа ирбоит урҭ аԥсқәа...

...

Агәаҵәа еибгазар, аԥсы афҩы амкыр ауӡом...

Аҳаракырақәа рҿы бжьы ҳәа акгьы ыҟаӡам...

Аҳаракырақәа рҿы аԥсабара еихашәуп...

....

Ажәҩан еиҳа ииаҵәоуп...

Аеҵәақәа еиҳа икаҷҷоит...

Аиқәҵәа уарлашәӡом...

...

Aзҵаареи атаки...

Ауаҩы дызлеибарку азҵаареи атаки...

...

Аԥыза иӡбоит...

Азҵаара узықәыргылаӡом аҳаракыраҿ...

Ииашазаргьы ииашамзаргьы...

Иӡбоу ӡбоуп...

...

Зны зынлагьы аԥыза ииӡбуа аасҭа иҟаиҵо еиҳауп...

Агәамсам аанмыжьра аӡбара, аԥыза ииӡбаз акәӡам...

...

Аҩаӡара ҳашхалаз жәдыруеит...

Аҳаракыра ақәацә аҟны, аеҵәақәа еиҳа ҳарзааигәоуп...

...

Заанаҵы ҳалбааит...

Ашьшьышьшьыҳәа...

...

Амшын ҳбеит...

Аԥшьашахь ииасуаз ауха...

Ахԥатәи ҳамҩа ҳахәҩыкны ҳаицықәлеит...

...

Мыцхәы бзиа иубо, узхара иузымбаз ауп...

***Гамзеи, Гаиеи, Аҭиеи, Талиаи рахь***

Алакациа...

Ашәақәа иҳәан...

Аҵлақәа рыбжьара, Абаагәара анҭыҵ...

Аԥсаатә рашәақәа ашәала еидҳәалан...

Алакациа...

Иабантәи адыруаз мшәан...

***Лиуҭфиеи Дурсунеи рахь...***

Аибаркыра...

Шәеицны, ганкы мацарахь аԥшра...

Ԥштәык ада ԥштәы шәымбо, хԥаны иҟоу акны абара...

Сҿапхьа игылоу аҭӡамц аҟны, иацы «алакациа» зҳәоз санду лсаркьа аҿыханҵагьы саргьы ҳаунарбоит...

Хԥа акны иунарбоит...

***Маисиеи Мажьидеи рахь...***

Иаҭахымзаргьы ҟалоит...

Аамҭа анааилакь иаҭахугьы иаҭахымкәа иҟалар алшоит...

1992 шықәсазы иаҳаркып, иҳәазаап.

Уи аниҳәа хымчыбжь раамышьҭахь...

...

Ианиҳәа 22 шьықәса раамышьҭахь...

...

Изҳәаз урзымӡырҩыр ауп, агха ҟазҵо, иагыжьны иҟазҵо ыҟазаауеит...

***Гиоқьчеи, Гьиземи, Гьиоқшьини, Гонџьаи рахь...***

Аб...

Гәыӷырҭак ҳамоуп, ҳаԥшуп рҳәеит...

...

Аҵх, ашарԥахьы аҿынанахеит...

Аԥшьаша шынҵәара иҟоуп...

...

Ибраҳим, ихьӡуп...

Адем, ихьӡуп...

Ихьӡ...

...

Ихьӡ уи аҟара ҵакы амам...

Аб...

Дԥааимбархаанӡа, аб...

...

Абацәеи аԥацәеи...

Абык, аҿаҭара мҩаҿы, ӡатәс дҟаиҵоит...

...

Али, насгьы Ефе...

Мусҭафа, нас Қьерим, нас Доа...

...

Ҳәысеин, нас Аликонур... Риучҳан, нас Мураҭ...

...

Избоит, Онур даауеит...

Избоит, Осман даауеит...

Избоит, нахьхьи харантәи Жьанкат даауеит...

...

Аҿаҭара...

...

Ибраҳим, ихьӡуп...

Ихьӡ, уи аҟара хьаас исымам...

Ахьӡ удҳәалоуп, уи аҟароуп...

...

Дызусҭо ауп аҵакы змоу...

Аб...

...

Аԥа изы аб...

Аб изы аԥа...

...

Еиҭах амҩатә еишьара ыҟан...

Аиаша азҵаара ықәыргылан...

Ҵҩа змам азҵаарақәа ықәыргылан...

...

Аӡатә ашьа адгьыл иалаӡыҭуеит...

Ақәа ауеит, ашьа икаҭәаз аамышьҭахь...

...

Акәац шыԥхоу ирфоит...

Аишәа инакәшаны...

...

Ҳҭаацәаратә ҵасуп ари...

Ныҳәацыԥхьаӡа аҟаб иалху ахаатәы ҟарҵоит...

...

Асунеҭ...

Акәырбан...

...

Аби аԥеи...

...

Аӡы аҵаҟа идыршыз, ашәыр еиԥш иҟалоит...

Ацашақәа[[18]](#footnote-18) ргәаӷьқәа роуп иаҳзынрыжьуа...

Цыра цырала иӡыҭуеит, ацашақәа зегьы...

Аӡы аҵаҟа иӡыҭуеит...

...

Ақәа ауеит, ашьа икаҭәаз арыцқьаразы иауеит...

...

Аԥштәы аӡы иалаӡҩоит аӡы иӡааз уи ашәыр...

***Гьиоздеи, Гьиулчини, Гьулери, Гәындеи, Ҳандеи, Ҳаҭиџьеи рахь***

Аҵх…

Иацуха сзымцеит...

Даараӡа «сеилахан»...

Иусуф Калфа гәыкала бзиа дызбеит...

...

Аҵх...

Амшын насҭхеит...

Хаҳәык, идууз хаҳәык, даҽа хаҳә дук, бахәык, идуӡӡаз даҽа бахәык убарҭан...

Зегьы шыцламшәла ихҟьан...

...

Ҽынла...

Амшын хынҳәит аԥшаҳәа аҟынӡа...

Иубарҭаз, ахьԥштәы змаз аԥслымӡ мацара акәын… Амшын ихнаҩеит иаха иубарҭаз зегьы...

...

Амзаҭәымҭәа збаратәы сҟанаҵеит...

...

Акәакьқәа рыхԥагьы абас рхархәара бзиа избоит...

Ауараш еиқәаҵәа ашәаҟьаҿы ԥшьыбӷыцк змоу акәым, хыбӷьыц змоу аҟәландыр, еснагь ишыҟарҵалац еиԥш...

...

Амшын ахьалагаз, адгьыл ахьынҵәо иубарҭоуп, «амшынаҿ иҟоу адгьыли адгьылаҿ иҟоу амшыни»...

***Фулиеи Руҳсари, Аисели рахь...***

Ацуҭа иахьӡуп Маден...

Раԥхьаӡа дәыӷбала салсхьан...

Уи аахыс ҩажәижәохә шықәса ҵхьеит...

Ацуҭа иахьӡуп Маден...

Хыхьынтә иҭыржааз шьхак гылоуп авараҿы...

Атунел ыҟоуп, адәыӷба рҭысуеит урҭ атунелқәа...

Еишьцәоушәоуп ишыҟоу аҩнқәа рхыбқәа, ҩба-ҩбала, хԥа-хԥала,   ԥшьба-ԥшьбала еишьцәоушәа иҟоуп...

Ашьыжь салсит Маден, ҩажәижәохә шықәса раԥхьа ишызбац еиԥш иҟан...

Аԥсахраҳәа иҟаз, раԥхьа ианызбаз ақәа ыҟаӡамызт...

Цҳак ала амҩа рҽадырҳәалоит иеишьцәоу ахыбқәа зегьы...

Атунелқәа раԥшәмацәа алакаматив ҟаԥшьқәеи, авагон еиқәаҵәақәеи, рыбжьы ҭганы иавсуеит, ацҳа егьи аганала...

Хыхьынтә иҭыржааз ашьха дуӡӡа, ахыб амамзаргьы адауаԥшь еиԥш игылоуп...

Ахыб змам ашьха гәаныла, хыхьынтә иҭыжаазаргьы, шьханы иаанхар аҭахуп еснагь...

***Елмаси, Ҳиқьмеҭи, Иылдызи, Зеинеԥи, Исмеҭи, Иқьбали рахь...***

Сыцәа ҟьалеит...

...

Аишәа иацәынхаз ахәашақәа ракәзааит...

Ԥсаатәк азхара ҟанаҵазҭгьы, аишәаҿы инхаз еиҩушаз ача ахәашақәа ракәхон...

...

Аҟәраанқәа ҩба, атыԥшқа наҟ-ааҟ иакәшаны идыргәаҟуан...

Царҭа амамкәа, иахьынӡалшоз зымҵәыжәҩақәа еиҵызхыз атыԥшқа, аҟәраанқәа ирҿагыланы ахы ахьчон...

Ԥсгарак анаиулакь, адгьыл иқәҳәазозшәа иԥырны ибналарц иалагон атыԥшқа...

Аҟәраанқәа анахьӡалакь еиҭах амҵәыжәҩақәа еиҵнахуан...

...

Ҩныҵҟала саҳәон, иаарласны ихәларц...

...

Сыцәа схыҵхьан, атыԥшқа уизынӡа иарҟьалеит...

...

Еиқәыртәатәыз ижәҩанԥштәыз сыгәжәажәарақәа хьаасгьы иамкит атыԥшқа...

Ихәланы, ииаҵәаӡа усыхәаԥшыр, аҳәеит...

...

Сыцәа ҟьалеит...

Аиаҵәара цәаакы афҩы аԥша иаанаган саанарԥшит...

...

«Раԥхьа ауаҩы»...

«Ҳара ҳара ҭыԥ ҳаибаҭом, ауааԥсыра ҳазларыхәари»-

Сҳәахьан...

Сыцәа ҟьалан сыҟан, аҵх шцахьазгьы...

...

Аишәа иацәынхаз ахәашақәа...

...

Аишәа аҟынтә сыхәҭаа згеит...

***Илқьеи, Илқьнури, Нили, Инџьи, Иԥеқьи рахь...***

Амшын ҳашьҭахь игылоуп…

...

Амшынҳәақәа ҩба, иеишьҭагыланы

Нацәак иахагьежьуеит ...

...

Аҵыхәтәа ԥҵәом рыгьежьра...

Аганахьтәи анацәа аҟынгьы, абри аҩызаҵәҟьа...

...

Ахыб, уахьхнаҩо азы ихыбуп... Иаартызар, абоура...

...

Инапы ицламҳәа иадкыланы, мрагыларантәи алашара еиԥш дҳалаԥшуеит Илқьер...

Есыуха, зныкымкәа зыӡбахә ҳамаз Илқьер...

Узԥышәырччоз еилыскааит...

...

Имацәысцыԥхьаӡа илашоит амшын...

Амацәыс мҩак алнадоит, ажәҩан аҟынтә амшынахь улбаазго мҩак...

...

Аԥсабара мчы аҽеиҭакра, ажәҩан аҵантәи иаагоу мҩак аанартуеит ахазы...

...

Амшын ҳашьҭахь игылоуп...

Ари анапы уара иутәӡам зҳәо сашьа иахь:

«Сымҩаԥгаҩы инапы сара снапы ауп»-ҳәа сҳәоит.

...

Аԥслымӡаҿы, абахәаҿы иаҳзымҩыргьы,

Ҳахшыҩ аҿы, ҳгәаҿы иаҳҩырц азы раԥхьа ақьаад ианаҳҵеит...

...

Зԥа ихьӡ заҳаз...

Зԥа ихьӡ заҳаз, ҭынчхан иблақәа аахыиҩеит...

...

Ҳԥышәазырччаз, инапы ицламҳәа иадкыланы дҳахәаԥшуан...

Ахыб аҿы иара икәакь аанкыланы...

...

Зԥа ихьӡ заҳаз  иаҳзеиҭеиҳәеит...

...

Зықәра шықәсык ацырҵаз...

Ацәа уара, ибаҩ сара истәуп зҳәаз ани-аби ираҳааит...

...

Шықәсык зықәра иацырҵаз рани-раби ираҳааит...

Иԥсы ацәеи, ажьи ақәлеит...

...

Аԥсабаратә мчы ажәҩан аҟны мҩак аԥшааит ахазы...

Илбааит амшынахь...

Цәыкәбарк акәын, имшынхеит...

Аџьыка усгьы ихадарам, ҩ-цәыкәбарк: аблагәқәа, цәыкәбарқәан ажәҩан иналыкәкәааит...

***Иренаи, Данаи, Адинаи рахь***

Сыҽсырқьынцыцит...

Прага-Гавана аҳаирплан...

Назымгьы[[19]](#footnote-19) дагазаап...

...

«Высоцки» [[20]](#footnote-20)акәзар сара, Москвантәи Гавана сагоит...

...

Сыҽсырқьынцыцит...

Аныҳәазы инысхран иҟаз, амца иагааит, авараҿы ромкгьы[[21]](#footnote-21) аақәдыргалар, иара аҭыԥантәи акәхар, «амца ажәышәҵа» ҳәа сыҳәҳәарын Гавана амҩақәа рҿы...

«Балтика» 7-тәи аномер аҟны быжьба анызжә…

Аӡыргара сагхар акәхеит... Высоцки...

***Вилдани, Маҳинури, Меҳҭаԥи рахь...***

Аграммафонтә пластина...

Назым Прагантә Гаванаҟа ицара аасгәалашәеит... Москвантәи Гаванаҟа сԥырра аныҳәатә ҳамҭеиԥш исзыҟалеит...

Маҷк сҽырқьынцыцны сцеит...

...

Шықәсык шагыз иаасхәахьан аҳаирплан абилеҭқәа...

Санду дычмазаҩын. Уа сшыҟоу акы лыхьрым, схала саанлыжьрым ҳәа сгәыӷуан...

...

Аныҳәа еилгеит, зегьы дырзыԥшызаарын...

Ҵхыбжьонк лхы лтәны, ашәа шылҳәоз абзиараз ҳәа ҳалҳәеит...

...

Аграммафонтә пластина...

«Иԥыумҽын ауаҩы игәы, иҟазҵаша аҟаза дыҟам...»

Зынӡа исмаҳац абри ашәеи, иҵегьы ашәақәа шылҳәоз лнарцәымҩа днықәлеит...

...

Саб иаб дсымбаӡацызт, сара сиаанӡа иԥсҭазаара далҵхьан...

Ҳасан ҳәа сыхьӡ иара иҟынтә иаауеит...

Ачерқьесцәа рыҟны, аҭаца абхәа ихьӡ ахьылзымҳәоз амшала, даҽа хьӡыкгьы ацрарҳәазаап...

Черқьес Хасан имоҭа Ҳасан Оқан Ишьџьан...

...

Сабду ацраҳәа змаз исааҭ Серқьисоф зҭаххаз рацәаҩхазаап, аха сара исзынрыжьит...

...

Санду лыԥсҭазаара даналҵ ашьҭахьгьы, лсааҭ Ҳислон сара исҭаххеит...

...

Егьы сабдугьы дыԥсгәышьеит...

Зыхьӡ уажәшьҭа иузымыҩуа аҟара ижәытәыз исааҭгьы сара исҭаххеит...

...

Сабдуцәа рҩыџьеи, сандуи рсааҭқәа сара исҵәахуан...

...

Сабдуцәа аныԥсы ашьҭахь санду сылҭааит...

Аԥсрақәа рахь дызнеиратәы дыҟаӡамызт избанзар...

...

Санду лзы, Луҭфие Ҳаным саҳәшьа леиԥш дыҟан, сабду изгьы, Фуаҭ Беи сашьа еиҳабы иеиԥш дыҟан, лҳәахьан...

...

Рҩыџьагьы рнышәынҭрахь уара илбааугазаап,лҳәахьан...

Лара иаартны илзымҳәәазаргьы, сара еилыскаахьан, саргьы уара сылбаага, лҳәарц шылҭахыз...

Уи азыҳәан акәын сызгәаҭеиуаз…

...

Гаванантә схынҳәит...

Лҭагылазаашьа кырӡа ихьанҭоуп рҳәеит...

...

Дҳаԥхеит...

...

Аҭӡамц аҿы сааҭк лызкыдын...

Шықәсқәак раахыс адәахьы дахьыздәылымҵуаз амшала аимааҵәҟьа лымаӡамызт, иаарҳәны ашә аԥхьа иҳаргыларц азы...

Лмаҭа дылбеит, лмаҭа ихшарагьы лбеит...

...

Ԥсабаратәуп, амаҭацәа рандуи рабдуи бзиа ирбоит...

...

Ус дааӡан...

Лԥа еиҳабы иԥа еиҳабы сакәын...

...

Дычмазаҩны дахьышьҭазгьы санылбалакь лыԥсы лхалон...

...

Зызхара ыфаны иҟазгьы акриҿаҵара бзиа илбон...

...

Ҳашәҭқәа дхырҩеит...

...

Раԥхьа саб дылбааит лҳаҭгәынахь...

Саб иашьцәа сшырзыԥшыз, лҭынхак дылбааит...

...

Азин суҭозар, сара сҭалаԥ, сҳәеит...

Дҭыҵит, саргьы суалԥшьа насыгӡеит...

...

Лшьапқәа рҟынтә дааныскылеит, раԥхьа лшьаԥқәа ҭалеит...

...

Суалԥшьа насыгӡеит...

...

Ҳашәҭқәа дхырҩеит...

...

Лыԥсҭазаара ибзианы илхылгеит...

Сҭынчуп, сгәырӷьаҵәа сыҟоуп лҳәалон...

...

Сашьцәа ирыцеиҩысшеит...

Сашьцәагьы схьаа сыцеиҩыршеит...

...

Аԥсҭазаара ишцац ицоит...

Адҵақәа сымоуп...

...

Обломов...

Ԥхынҷкәын мзазы...

Уаанӡа, ишызбахьоу сгәырӷьара шәыцеиҩысшароуп...

...

Схала мацара саанханы, тәылак ашҟа сцон...

Москва аҳаирплан сақәтәаанӡа иаасгәалашәеит...

....

Амҩадуқәа хԥа ркәақьаҿы ҭыԥк аман ахеидкыла...

Куба аҳҭны қалақь Гавана...

...

Сахьак...

Хан дуӡӡак...

Ахыхь адунеи...

Адунеи ахыхьгьы дыргак...

...

Амаганеи ажьаҳәеи зныз ахыбрақәа рыбжьара хыбрак...

...

Зегьы аус ҳуеит...

...

Ҩажәеижәабанызқьҩык аишьцәа рҟынтә, ҩышәи ԥшьынҩажәеи зеижәҩык...

...

Ахақәиҭратә еибашьра алазыргаз Жьосе Марти...

Гуантанамератәи Аԥҳәыс ажәақәа зҩыз Жьосе Марти...

...

502 тәи аномер...

504 тәи аномер...

506 тәи аномер...

508 тәи аномер...

Амҩадуқәа рыхԥагьы ахьубарҭоу аҭыԥ...

...

Нанҳәамза 1, 2014ш.

Снапы аҵаҩуп сҭаара...

...

Сашьцәа схьаа сыцеиҩыршеит...

Сгәырӷьара сашьцәа ирыцеиҩысшеит...

***Мелекьи, Мелиқьеи, Мелҭеми, Менеқьшьеи, Мерали, Мериҳи, Мервеи рахь...***

Мыцхәы ыҟам...

Имцхәу ыҟоума...

Имцхәӡам, асааҭ акы нахыс аԥхьаӡара еиҳа имариоуп...

...

Аԥсаатә рыбжьы дыргаанӡа...

Нас...

Нас, рыблагәы еизҳауеит...

Ацәымза адыркхьеит амрамор иҩахыкны ...

Раԥхьа иӡыҭуеит, нас иҩоит уи ибылуаз ацәымза...

Амрамар шкәакәа ахыхь иҩаз иахьықәҩаз асахьа аанахәоит, иблеимхәыцхеит уажәшьҭа...

...

Мыцхәы ыҟаӡам...

...

Ма аԥарда...

Аԥарда ахәмарра ԥхасҭанатәуеит...

Акадифа, аура зоуроу ԥардак, ахьанҭара адагьы алашарагьы аҵәахуеит...

Аблагәқәа реизҳара ааннакылоит...

Алашара хнаҩоит...

...

Уахынла иубаӡом, ацәымза лашоит ҳәа узхәом...

Аганаҿы инықәуҵоит убласаркьагьы...

Иуазҵаауеит усҟан, убла аԥштәы зеиԥшрои ҳәа...

Ажәҩанԥштәы уҳәап...

Ииаҵәоуп уҳәап...

...

Ииаҵәҟаҟараӡа акадифа иалху аԥарда...

Амра нанашьҭӡом ауадахь...

Аганаҿы инықәуҵаз убласаркьала аԥсыӡ уаҩызоуп...

...

Зны арымарахь, зны арыӷьарахь...

Рыҩбагьы узааирбӡом....

Аквариум иҭоу аԥсыӡ уаҩызоуп...

...

Ҿаҵак афатә уоур имцхәу џьушьоит...

Ашьҭахьала идуны иубоит...

...

Абласаркьа еизнарҳауеит аԥсҭазаара...

Аҵх алашьцараҿы ихәҷуп...

Еиҳа ихәуҷӡоуп иубақәо...

...

Иубарҭоу..

Иубалак шьҭа...

...

Ирацәаны иҟоума ҳәа иҵаауа, аҭак рыҭахаанӡа...

Амш шшара ишоит...

...

Амҩа ушану аагәауҭоит...

Угага ушьҭаланы инеиуеит...

Иузгәаҭаӡом, иухашҭхьеит...

Мыцхәы ыҟоума, ҳәа иҵаауа ироуҳәои...

Мыцхәы ыҟаӡам...

Ибзианы усзааит, иҳәеит...

Иразра снырны сгәырӷьеит...

Еиԥҟьарада иҟоу иҟаму ҳәа дсазҵааит, аӡәык изку зҵаарам, сҳәеит...

...

Ибзианы сахьузааиз сеигәырӷьеит, ҳаиԥшызар акәхап...

Уи бзиами, иҳәеит...

Ашьиантәи[[22]](#footnote-22) ашәҟәы иоухьазар ҳәа схәыцуан, ишимоуз еилкаауп...

...

Еиҭа ибзианы усзааит хәа сеиҳәаанӡа, хынтә ишеиҭеиҳәаз азгәасҭеит...

Аиашазы мыцхәы схы иасырхәоит, иазгәаҭаны сыҟоуп ирацәаны исҳәалоит, иҳәеит...

Ус анакәха, иазгәаҭаны дшыҟаз саргьы иазгәасҭартә сҟаиҵеит...

...

Аҳаракыраҿы ахәыҷы...

Аҵаулараҿы ахәыҷы...

Исазҵааит сара, нас ирҳәазаап сара исазҵаақәаз...

...

Афҩы рдыруеит...

Саламлап афҩы, убла ианамбо аӡбахә аҳәара еиҳагьы имцхәуп усгьы...

Ауада лашьца афҩы гоит еснагь...

...

Сара, Гьириҭ[[23]](#footnote-23)ынтә иааз соуп, иҳәеит…

Иҵабыргыҵәҟьаны исҳәоит...

Иҵабыргыҵәҟьаны, иҳәоит...

Аԥшеиԥш ушьара уқәзҟьо ажәа аҭак сымоуп...

Аԥша аангылаӡом...

...

Имцааит иҵегьы хара...

Ицаргьы адунеи инакәшан лассы ихынҳәыр...

Адунеи аҩадеи, адунеи аладеи...

Имеиҵашьыцааит дара дара...

...

Уахьынтәи ҳааит, иҳәеит...

...

Арахәыцқәа хԥа амоуп, хнацәкьыс рыла иаурҳәоит...

...

Мыцхәы ыҟаӡам, сҳәеит...

Мыцхәы ыҟаӡам, сҳәаанӡа аамҭа цазаап, ацәажәара ду ҟалеит...

...

Афҩы ааиаанӡа...

...

Аизҳара цәаныррала уаназыԥшу...

Даҽазныкгьы азгәаҭара...

Мыцхәы ыҟаӡам...

***Қьамилеи, Иознури, Минеи, Налани рахь***

Нас еилыскааит...

Аҵх саршанхан исыцәцеит...

«Харантәи бжьык ааиуеит...» ҳәа уалагоит рҳәахьан...

Макьана аус хыркәшахаанӡа...

...

Аишәа ҳахатәаанӡа, аус снапы ианҵан...

...

Ҩыџьа ауснагӡаҩцәа, адҵа рыдҵан...

Раԥхьаӡа исҳәахьан...

...

Аамышьҭахь еилыскааит...

Ауснагӡаҩцәа даҽа ҩыџьа ыҟан...

...

Иахьыхараз иҟан, аха зегьы акоуп, ҩ-ԥсеивгарак ҵауылан...

...

Иеиҿахәыҭхәыҭуан...

...

Иацуха аахыс адҵа сыман...

Аҵх саршанхан исыцәцеит...

Сыблацәақәа сзаанымкылеит...

Ашьшьыҳәа ихҩеит...

...

Босфорынтә сыбналт, нышьак ала...

Схырҵәан еиҭах идгьылхаз амшын аҟны...

Амшынаҿ сыӡит...

...

Аҵх саршанхан ҩ-бызшәак сҵеит...

Абас иҳәазааԥ апоет...

Ишиҳәазаалак иҳәеит...

Сара ус еилысымкааит, ҽаӡәы ишԥаеиликааи уи ииҳәарц ииҭахыз...

...

Ҩыџьа аишьцәа...

Ҩыџьа апоетцәа...

Ҩ-бызшәак...

Ҩ-бызшәак сҵеит иацуха...

...

Исзеилымкаауаз аха еилыскаазшәа избаз ҩ-бызшәак уахык ала исҵеит...

...

Адунеи аҩада аӡәы дыҟазар...

Адунеи аладагьы ҽаӡәы дыҟоуп...

...

Аокеан мрагыларатәи аганаҿы аӡәы дыҟазар...

Аокеан мраҭашәратәи аганаҿгьы ҽаӡәы дыҟоуп...

...

Аӡәы дымшны, дымразар...

Егьы дыҵхны, дымзоуп...

...

Згәы иабаз аазырԥшуа апоетцәа, даҽазныкгьы рҿахәы рҳәартә иҟалеит...

...

Даҽазнык еилыскааит, ҳшымыԥсыц...

Ԥсра шҳақәым...

***Назани, Намеи, Нефини рахь***

Ҳцәаҳәахеит...

...

Аԥарда аатуеит, асцена сықәны схы збоит...

Сыззыԥшу, сыззымԥшыз, бзиа избоз зегьы идырҭәызаап атәарҭақәа...

Ҳалаԥшқәа еиқәшәоит...

Сыбжьы рцәа-ржьы инадкьыслоит, џьоукгьы ргәы...

...

Снапаҿы, бӷьыц бӷьыц сыԥсҭазаара ыҟоуп...

Рус ианалгалакь иаасымпыҵырԥаауеит урҭ абӷьыцқәа...

...

Снапаҿы уи ақьаадеидкыла...

...

Акакала асценахь илбаауеит урҭ абӷьыцқәа...

Маестро дзахьӡом исымпыҵԥрааз ақьаадқәа анотақәа рныхра...

...

Снапы иамкуаз абӷьыцқәа анмаҷхалак, срымҵасуеит...

Цырақәак ҟәыҷуеит, аха уаԥхьаратәы ыҟоуп...

Иуԥсҭазаароуп...

...

Аҵх мааҳәыкәа...

Акы иара, егьы сара снапы ианҵан...

Сара акәаԥаҿы сыҟоуп...

Ҩ-кәаԥкны ҳҟалеит...

Ҳцәаҳәахеит...

...

Ахыцқәа хԥа, агәҭаҵәҟьа рҽеихырдеит...

...

Аки хԥеи рыбжьара аӡәгьы днымхеит...

Акы ала иалаган, хԥа рыла иалгеит...

...

Иныҟәызго анапқәа рҽырԥсахыргьы, анапынҵа аҽаԥсахӡом...

...

Аԥарда леиуаз џьысшьон...

Ус акәымзаарын...

...

Ахаҿра ҿыцқәа, снапы изанымԥрааз абӷьыцқәа рыла асценахь ихынҳәит...

...

Иныҟәызго анапқәа рҽырԥсахуеит...

...

Уаҩы бзиак, сара изеиҭасҳәаз иара ианысзеиҭеиҳәо еиԥш...

...

Абас иҟалан, убас иҟалан...

***Сунеи, Берраки, Нешьеи, Зерендери рахь***

Икәеикәеиуеит...

...

Иацуха...

Амза аҭәымҭа аҵх...

...

Алмас иалхыз х-гәырк амза аҭәымҭәаҿы икаҷҷеит...

Уи апластинақәа хԥа, уи алмас иалхыз х-гәырк ҟамлазтгьы, аӡеиԥш рыбжьы гарымызт...

Аграммафон иахылҵуаз, аӡы абжьы акәын...

Иқәеикәеиуеит...

Доуҳатә бжьык, акалашәа иааит ҳлымҳахь...

...

Аԥа данииуаз аб дшибаз еиԥш дидырит ...

Аԥа, аб данихьыс дидырит иира зыбзоураз...

...

Аҩыза, ҩынҩажәаҩык аишьцәа рыбжьара, ҭынч аӡы абжьы дазыӡырҩит...

...

Иацуха аахыс амза ҭәымҭоуп...

Иацуха аахыс, алмас иалхыу х-гәырк, аӡы абжьы рхоуп...

***Нефини, Сетенаии, Албинеи, Жьансети, Нежьани рахь...***

Иадыркит...

Алмасқәа рыхԥа, хынтә срыҵашьыцит...

Аишәаҿы даҽазнык иҳәан, аҩаӡара шьҭыҵуеит, рҳәеит...

...

Иацы, сыхьӡала иҩын, лҳәахьан...

Сааигәара дааит, ҳажәҩахырқәа еидҵаны ҳгылеит...

Дызусҭада бара бызҩыз, анысҳәа, напҩырала иҩны исышәҭар ҟаларыма исҵәахуеит, лҳәеит...

Аҟаза ду, ацәа ахыхь напҩырала ианҵаны илыҭ, иҳәеит...

...

Лара мацара илдыруаз дҵак сымазаарын...

Ԥшьцәаҳәак иацы аахыс иӡхьеит...

...

Снышәынҭрахь ҳцоит, лҳәеит...

Аҟаԥшьеиқәа ҵлақәа ракәзар акәхап, лаҵарамза алагамҭазы...

...

Шаҟа иуҭахәу аҟара ирххаз аиқәҿаҳәа...

Сара сагәылсны сцоит аҳәазаап аԥша...

...

Ацәа аҿаԥхьа анааԥынгыла...

Маҷк уаангыли убра, аҳәазаап...

...

Аԥсыԥ еивгара илшо илымшо еилкаам, ихагыланы иахьыҟоу еиҭарҳәоит...

Иадыркит...

Иҟасҵари ҳәа азхәыцра ҳҵеит, уаназхәыцлакь усгьы уус мариахоит...

Зегьы ҳҟазацәан, избанзар...

...

Сара фҵлак снапы ианҵан ҳаналагоз...

Саргьы жәҵлак рнапы ианысҵеит саналгоз....

...

Ахыхь акорица зқәыԥсоу аҟаб иалху ахаатәы...

Ҿаҵак ала агьама бан...

...

Сазхәыцит...

Ҳара ҳнапы ианҵаз закәыз, ҳара рнапы ианаҳҵаша иарбану...

...

Аҵла амузыка абжьы аганахь алаҟәра иалагеижьҭеи крааҵуеит...

Аҵла аԥша иашьҭаныҟәоит...

***Фиқьреҭи, Ҳамиеҭи, Муаллаи, Незақьеҭи рахь***

Аџьҵла ашәшьыраҿы...

Ахәылԥазтәи аџьырмыкьа...

...

Ан лан...

Ан...

Амаҭа...

...

Сҵааит закәытә ҵлоузеи ҳәа...

Аџьҵла соуп, аҳәеит аҵла дуӡӡа...

Хәба ыҟаӡамызт...

Аџьҵла мацара акәын...

Ԥшьынтә еиҩшаны...

...

Амшынеиқәа хараӡам...

Фҩыла, ҷыхьла иааигоуп...

...

Амшынеиқәаҿы акәымкәа...

Босфор инахыкны

Аԥҭақәа хылеит...

Босфор ажәла аднакылеит…

Ацәыхҵәқәа ҟалеит...

Иладырҟәит рыхқәа...

...

Аџьҵла ашәшьыраҿы...

Иороси[[24]](#footnote-24)Иушаи[[25]](#footnote-25)лаҟәуеит,   
Аџьҵла ашәшьырахь...

...

Асассирҭаҿы аҳ иуада ҳаҩноуп...

Ҳҭалашьа еилкаауп,

Аҭыҵшььоуп иаҳзымдыруа…

...

Аԥсы ҟалааит...

Аԥсы ҟалааит...

Аԥсы ҟалааит...

...

Абзиабара ҟалааит...

Даҽазнык иҟалааит...

...

Иахьа мацара акәмкәа,

Наӡаӡа…

...

Хԥарыла иалагоит,   
Ҩынтә иацлоит   
Акала инҵәоит ҳәа сҳәахьан…

Акала иалагоит, хынтә иацлоит...

...

Ҩба рыла иалагаӡом...

Ҩба рыла иалгозаап...

Абас ауп...

...

Аҵла ашәшьыра ҟанаҵоит...

Акы-ҩба хышәҭны икаҳар,

Егьырҭ еизҳар, бнарахоит...

Аԥҭа ақәа аанагааит...

Ақәа абарақьаҭра аанагааит...

...

Асассааирҭаҿы «аҳ иуада» акәымкәа,

Џьанаҭ аҩаӡара акәхааит ҳҭыԥ...

***Зегьы рзы...***

Ахҭыс бзиақәагьы ҟалеит...

Ҩымш раԥхьа атротуарқәа еилаԥыххаа иҟаз, уи амҩаду аҟны ианныҟәоз, «Иаса Қьырса диит, уҳамҭа угарц уҭахӡами?» ҳәа сымҩа ааҿахиҵәеит.

«Данбаии?» сҳәан саанымгылаӡакәа сымҩа иацысҵеит. Аиашазы маҷкгьы дҵәылсхуазшәа сԥышәырччо ауп иаарццакны ацара сшаҿыз...

Шьаҿақәак ҟасҵахьан еиԥш, аҭыԥ иҭашәамкәа иҟаз атротуар ахаҳә ишыбжьҟьаз сзеилымкаакәа аӡыхәашь аасҿаҭәеит.

Иаса уаанӡагь диихьан, даҽа шықәсҿыцк ааины ҳашә илагылахьан, насгьы сара зынӡа исзымҵаакәа… Абарҭқәа абни аӡыхәашь исеилнаркааит…

Ауал ануқәу ашә аганахь акәзааԥ, уара уахь ианрықәу акәзар аҭӡамц аганахь акәзаап...

Ажәытә, зынӡа ишысҭахымызгьы аҳасабеилыргара знапы алакыз аӡәы иаҳасабала исхызгаз аҵыхәтәантәи ашықәс саазхәыцит...

Сшазхәыцуаз сыцәахьан...

Аиашазы «Обломов» саԥхьан салгеижьҭеи мызкгьы мыҵӡац, аха кырӡа сааԥсахьазар акәхарын...

Ашьыжь, смахәари сшьахәарқәеи рыҟны ахьаақәа сызцәырҵит. Ахьаа ахьсымаз санақәыӷәӷәалакь еиҳагьы исыхьуан. Ишәытаха иҟан, амҩақәа сдыркаразар акәхарын...

...

Санҵамҭа хәыҷқәа сылаԥш нархызгеит...

Макьана иахьысхамышҭыцыз аразҟы сыман...

Аҩра салагеит санҵамҭа хәыҷқәа инарықәыршәаны...

...

Иацуха, акакан азы исазҵаахьан изакәу удыруазар ҳәа. «Акакан шԥасзымдыруеи, кырӡагьы бзиа избоит», сҳәахьан...

...

«Ибзиоуп, аха уаанӡа акакан умбацызҭгьы, уи ацәа иаҵәаӡа иубар, узызхәыцрыз?»-азҵаарақәа нҵәомызт...

«Инықәҵаны сцар ҟаларын», сҳәеит...

Акакан ацәа иаҵәаӡа, ацәа кьакьаӡа, насгьы абжьара ибжьоу аҵӷәы, насгьы акакан ҿа...

Арашых...

...

Иаарԥшӡарц азы, хыхь иақәырҭәо арашых «серендипити»[[26]](#footnote-26) иаанаго, уанаҳәозар акәхап...

...

Кырӡа бзиа избоз санду, «Ҳасанҵәҟьа», мамзаргьы «Черқьес Ҳасан» ззырҳәоз иахь дцеит...

Лыԥсыжраҿы, лара илеиҳабыз дыҟаӡамызт...

Данцоз, дгәырӷьаҵәа дцеит...

Иззыԥшыз ақәагьы ауит...

...

Ахҭыс бзиақәагьы ҟалеит...

Имаҷзаргьы, ахҭыс бзиақәа рыла агәырӷьашьа сҵеит...

...

Ҳамҭа хәыҷӡак зысҭаз, даара ҳгәы иахәеит, рҳәон...

Машәыршәа аԥара мыцхәы зырхынҳәыз, рԥара шьҭахьҟа ианрысҭалак игәырӷьаны иԥсуа иҭабуп ҳәа сарҳәон...

Ашьақар иалхым рыжәтәк анрыдызгала, аԥсаԥа ирҳараны иҟоу имоҭацәагьы ирызхоит зҳәаз, Неизен[[27]](#footnote-27) иакәымзаргьы, ибжьы игәаҵантә иаауан...

Абас ихәыҷӡаз агәырӷьарақәа, саргьы сдыргәырӷьеит...

...

Цәгьа бзиала, иаарласны ицеит ари ашықәс...

Уеимҳәаны уалгаанӡа инылахәаша ицоит иара усгьы…

...

Зынӡа исмаҳақәац ансаҳаз шықәсхеит ари ашықәс...

Цырак абырлаш...

Акы дууп, егьы хәыҷуп, рҽеиларсны иҟоуп...

...

Сыкапан ианацлаз, сымгәацәа анеизҳаз, сыхцәы анаухаз шықәсхеит ари ашықәс...

Ес- шьыжьи ес - хәылбыҽхеи асаркьа санахәаԥшуаз шықәсхеит ари ашықәс...

...

Ари ашықәс иаарласны ицеит...

Ҳаԥсыԥ еиваҳгаанӡа ианыхәлаз амшқәа ҟалеит...

Мышкала амшынқәа хԥа анызбазгьы ҟалеит...

...

Хьаҳәа ԥаҳәада зегьы рзы абзиа уазхәыц ҳәа сазҳәоз, еснагь сгәы дахьҭаз азы...

Даара ибзианы исхызгеит ари ашықәс...

...

Қьафла акаҳуа анызжәлоз, уи акаҳуа сҩызцәагьы қьафла ианрыцызжәуаз аамҭахеит ари ашықәс...

...

Аԥслымӡ аҟны ашьшьыҳәа идыршуаз акаҳуа агьама хазны, аминдаль злаз акониак агьама хазны, ақәхьаагара сызцәырҵит ари ашықәс...

...

Хынтә санеимсаз акәхеит ари ашықәс...

1. Стампыл иҟоу асасааирҭа дуқәа руак. [↑](#footnote-ref-1)
2. Стампыл иҟоу асасааирҭа дуқәа руак. [↑](#footnote-ref-2)
3. Онаҭ Қәҭлар, Ҭырқәтәыла еицырдыруаз апоет. Ажьырныҳәамза 11, 1995 шықәсазы Ҭырқәтәыла Стампыл ақалақьаҿы атерористцәа идырҭҟәацыз абомба амшала иԥсҭазаара далҵит. [↑](#footnote-ref-3)
4. Ауаԥс бызшәаҿы Ауаџьаҟ-Ахәшҭаара. [↑](#footnote-ref-4)
5. Ауаԥс жәлар рыкәашарақәа руак. [↑](#footnote-ref-5)
6. Дуигу Асена, Ҭырқәтәыла еицырдыруаз апоетесса. [↑](#footnote-ref-6)
7. Хьыбла Герзмаа [↑](#footnote-ref-7)
8. Аԥсылман ҵас ала аԥсы анышә дарҭаанӡа инарыгӡо анамаз алагамҭазы ирҳәо ажәа. Дхаҵазар «ахаҵа ихьӡала», дыԥҳәысзар «аԥҳәыс лыхьӡала» ҳәа иалагоит. [↑](#footnote-ref-8)
9. Ҭырқәшәала ахаҵа хьӡы «Ибзоу-Зыԥсы ҭоу» аанагоит. [↑](#footnote-ref-9)
10. Аиҭек Намиок, 1892-1963. Адиаспораҿы иеицырдыруаз Адыга ҵарауаҩ. [↑](#footnote-ref-10)
11. Аныҳәа аанагоит. [↑](#footnote-ref-11)
12. Ауахәамақәа рҿы асаркьал азырҳәауа [↑](#footnote-ref-12)
13. Стампыл ақалақь аҟны аҭыԥ ԥшӡақәа руак [↑](#footnote-ref-13)
14. Ҳаирие Мелеқь Ҳәынҷа. 1896-1963. Аубыхцәа ирхылҵышьҭроу ашәҟәыҩҩы ԥҳәыс. [↑](#footnote-ref-14)
15. Ҭырқәтәыла аҭыԥ ԥышӡарақәа руак. [↑](#footnote-ref-15)
16. Абрынџь хкықәа руак [↑](#footnote-ref-16)
17. Ҭырқәтәыла ақалақьқәа руак. [↑](#footnote-ref-17)
18. Ацаша: аца [↑](#footnote-ref-18)
19. Назым Ҳиқьмеҭ [↑](#footnote-ref-19)
20. Ашәҟәҩҩы, ашәаҳәаҩ, апоет Владимир Высоцкий ихьӡ зхыз аҳаирплан [↑](#footnote-ref-20)
21. Арыжәтә џьбарақәа руак [↑](#footnote-ref-21)
22. Ашьиан:Фарс бызшәаҿы «аҵысҭра» аанагоит. Иеицырдыруа Аҭырқәа шәҟәыҩҩы-апоет Ҭевфиқь Фиқьреҭ иҩнгьы абас ахьӡын. [↑](#footnote-ref-22)
23. Крит [↑](#footnote-ref-23)
24. Босфор Анатолиатәи аган аԥшаҳәа ахәы аҟны игылоу ажәыттәи абааш [↑](#footnote-ref-24)
25. Аԥааимбар Иуша. Инышәынҭра Босфор Анатолиатәи аган аԥшаҳәа ахәы аҟны, Иорос ибаа аҿаԥхьа иҟоуп. [↑](#footnote-ref-25)
26. Серендипность [↑](#footnote-ref-26)
27. Неизен Ҭевфиқь. Ҭырқәтәыла еицырдыруа апоет, аҿарпын арҳәаҩы. [↑](#footnote-ref-27)