**МатIыжъ Аминэт**

**Тхьамафэ**

*Пшысэ*

Тхьамафэр мэфибл мэхъу. Мафэхэм ацIэхэри, япIалъи, зэкIэлъыкIуакIэу яIэри гъэнэфэгъахэу щыт. Ау зы тхьаумафэ горэм ахэр лъэш дэдэу зэнэкъокъухэу фежьагъэх. Мэфиблым анахь шъхьаIэр язэрэмыгъашIэу бырсырышхо къаIэтыгъ:

–Сэры шъхьаIэр! Сэ мэфиблым апэ сит! Сэ сцIэр «блыпэ», тхьамафэм сыриублапI! – блыпэм ыбгъэ къыригъэпшыгъ.

–ЯтIонэрэ мафэр сэры, – ыIуагъ гъубджым. – Блыпэ ужым сыкъехьэ.

–Бэрэскэжъые мафэм ягухэлъхэр цIыфымэ рагъажьэ, къадэхъунэу мэгугъэх, – бэрэскэжъыем ынэгу ыIэ щифагъ.

–Тхьамафэм ыгузэгур сэры. Сэ сымэфэку! – къэкууагъ мэфэкур.

–Сэ сымэфэ къызэрыкIоп. Сымэфэшхо маф, – бэрэскэшхоми ыпэ дигъэзыягъ. Бырысырышхо къаIэтыгъ. Мафэхэр зэхэкIокIагъэх: апэрэри, ятIонэрэри язэрэгъэшIэжьырэп. Неущырэ мафэри ащыгъупшэжьыгъ.

Шэмбэтымрэ тхьаумафэмрэ загъэлъэпIэжьэу къаIуагъ:

–Тэ тыхэмытымэ мэфиблыр икъущта? Iоф зышIэрэмэ загъэпсэфыным пае тэры агъэфедэрэр!

Тхьамафэр якуо макъэ ыгъэпшъыгъ. Мафэхэм зыкъафигъази къариIуагъ:

–Шъусамбыр! Зэ шъукъэдаIу! Блыпэм зэнэкъокъу едгъэжьэщт. Шъухэлажь, зыкъыщыжъугъэлъагъу! Сэ сыкъышъулъыплъэщт, Iофыр зытет шъыпкъэр зэфэхьысыжьым къыгъэлъэгъощт.

Блыпэм зэкIэ IофшIапIэхэм пчэдыжьым сыхьатыр бгъум щегъэжьагъэу пчыхьэм сыхьатыр хым-блым нэс Iоф зашIэм, джыри ашIэнэу къафэнагъэр мымакIэу IофышIакIохэр зэбгырыкIыжьыгъэх.

Гъубджыми, бэрэскэжъыеми, мэфэкуми, бэрэскэшхоми ашIэн фэягъэр цIыфхэм афэухыгъэп. Зыр заухыкIэ, зичэзыу къэсыгъэм фежьэхэзэ тхьамафэр икIыгъ. Мурадышхоу, пшъэрылъэу цIыфхэм аштагъэхэр, тхьамафэр хэгъэкIи, зы мазэкIи, зы илъэскIи уухынэу щытыгъэп.

Шэмбэтымрэ тхьаумафэмрэ – гъэпсэфыгъо мафэхэти, IофышIэ цIыфхэр кIуагъэхэп, яунэгъо Iофхэр агъэцэкIагъэх, ябын-унагъохэм, ясабыйхэм ашIоигъохэр афашIагъ, загъэпсэфыгъ.

Тхьамафэм мафэхэр ыугъоихи яупчIыгъ:

–Хэта шъуащыщэу цIыфхэм ямыщыкIагъэу, ялыеу къыхэкIыгъэр? Хэта шъуащыщэу, мафэхэм ахэмытыми зыми щыкIагъэ фэмыхъунэу къызышIошIыгъэр?

Мафэхэр егупшысагъэх, ау хьаулыягъэхэу, цIыфхэм ашIэн амышIэу, щысыгъэхэу агу къэкIыжьыгъэп.

–Лые тхэтыгъэп, – зэдырагъаштэу аIуагъ. – ЦIыфхэм зэфэдэу тырящыкIэгъагъ.

–Джы шъукъэдаIу! – ыIуагъ Тхьамафэм. – ЗэкIэлъыкIуaкIэу шъуиIэр зэщышъумыгъакъоу, шъузэмынэкъокъоу, хабзэм тетэу шъукъэкIощт: апэрэр – блыпэ, ятIонэрэр – гъубдж, ящэнэрэр – бэрэскэжъый, яплIэнэрэр – мэфэку, ятфэнэрэр – бэрэскэшху, яхэнэрэр – шэмбэт, яблэнэрэр – тхьаумаф. Мэфибл зытешIэкIэ икIэрыкIэу къежъугъэжьэжьыщт. Шъузэмынэкъокъу, бырысыр къэшъумыIэт. Тхьамафэм ипIалъэ икъуным пае, зэкIэ мафэхэр зэфэдэу ищыкIагъэх. Ащ мэхьанэшхо иI.