**Дышъэ мылъку**

Еомэ-еозэ зэра1омэ, зэра1отэжьэу зы ныорэ зы л1ыжъырэ щы1агъэх. Ц1ыфыш1угъэх. Ау сабый я1агъэп. Тхьэшхоми нахьыш1умк1э щыгугъыщтыгъэх.

Мафэ горэм уашъор къегъолъэхыгъ, жьы пэпц1э к1уач1эр къежьагъ, нэрэ-1эрэм бзыуцыф фыжьыбзэу осыр ч1ым къытыригук1агъ. Плъэхэмэ, тэмашъхьэ к1элэц1ык1ухэр къизэрэтэкъугъэу мыхъэр апыхъык1эу ос 1ашк1э еш1эх, чэфыхэшъ-чэфых.

Ныомрэ л1ыжъымрэ агу зыкъипхъотагъ, дэгъоу зыкъафапи апэрэ к1ымэфэ осым къыхэхьагъэх. К1элэц1ык1ухэу тхъэжьхэрэм ахэуцохи, къэныбжьык1эжьыгъэхэу осыр аухъурэеу рагъэжьагъ. Мыщ дэжьым л1ыжъыр къэлъэ1уагъ:

-Ныор, мы ос 1ашк1э хъурэябзэр тиунэ тэгъэхьыба, ащ идэхагъэ гур къыдещае!

Ныом л1ыжъым дыригъэштагъ. Ос пшагъэр къахьыгъ, щыгуш1ук1ыхэзэ фэбап1эм агъэт1ылъыгъ. Мафэр псынк1эу чъагъэ. Пчыхьэпэ тыгъэкъохьагъум ос хъурэе дахэм икъэбар зэрагъэш1энэу ныомрэ л1ыжъымрэ к1эрыхьагъэх.

Ос 1ашк1эр фабэмрэ гук1эгъумрэ зэлъагъэжъугъ, пшъэшъэжъыем ынэ ц1ык1ухэр ш1уц1абзэу джы мо нэбгырит1ум къяплъыщтыгъ. Ахэм ягуш1уак1, ащ якъэчъыхьак1!

Агъэпск1ыгъ, алъэк1ыгъ, чэсэй джэнэ фыжь ц1ык1уи фэш1укъабзэу ади щалъагъ, пчэныщэ фагъажъуи рагъэшъуагъ. Мафэу, сыхьатэу щымытэу, такъикъ пэпчъ сабыим хахъощтыгъ. Ныомрэ л1ыжъымрэ апсэ къыпык1эжьыгъ, к1элэц1ык1у Тхьэм къаритыжьыгъ.

Пшъэшъэжъыер сурэтэу дэхагъэ: фыжьыбзэ осэу, шъхьацыф дышъэшъо-шхъомчышъоу, нит1ур къигуш1ук1эу, 1упш1эр зэ1угъэпк1эгъэ плъыжьыбзэу.

Фыжьц1ык1у фаусыгъ. Ны-тыхэр зэплъэк1ыгъо имыфагъэхэу сабыир к1уагъэ, чъагъэ, къэгущы1агъ. Ащ исабый 1ушыгъэрэ дышъагъэрэ Адыгэ хэгъуашъхьэр къыбыбыхьагъ. Остыгъэ чъыгэу дахэу зырищыгъ, ы1апэ зынэсырэр ыгъэчъы хъугъэ. Инанэрэ итатэрэ агъаш1оу, ежь аш1эу, зыщыгъозэхэ пстэур фа1уатэзэ, 1ушы аш1ыгъ.

Фыжьц1ык1у тыгъэрэ мазэрэ къахэк1ыгъэм фэдэу, к1ышъо фыжьыбзэу, пкъы ищыгъэ дэдэу, ш1ык1эш1уагъ. Хищырэ мэстанэ пэпчъ тхыпхъэ хьалэмэтыгъ. Пшъэшъэжъые 1этахъом къоджэ чыжьэхэм къарык1ыхэти плъак1охэр къыфак1ощтыгъэх, ыныбжь емылъытыгъэу, еп1ожьын гори щымы1эу, ригъэжъык1ыжьыгъэу зэрэгъэсагъэр агъэш1агъощтыгъ. Аузэ, акъылыш1о дэдэ ык1и адыгэ дышъэидэм фэ1эпэ1асэ хъугъэ, пстэуми апэу ежь къэтэбэ куплъыбзэм хэш1ык1ыгъэ сэе дахэ зыфидыжьыгъ, ятэ-янэхэри щыгъупшагъэхэм, ятэ цы гъончэдж зэпылъ фэш1укъабзэу, ным джэнэ к1ыхьэ дахэ 1эгъуапэхэмрэ к1эмрэ гухьарэхэр я1эу, афидыгъ.

Ыпэрэм фэмыдэжьэу мо нэжъ-1ужъхэм джы яуни нэфынэ зэ1угъэк1отыгъагъ: Фыжьц1ык1у и1эпэщысэхэр - дышъэ лэнысталъэхэр, дэпкъ гъэдахэхэр, 1алъмэкъжъыехэр нэр п1эпахэу унэм иплъагъощтыгъэх. Мощ фэдэ пшъэшъэжъые гъэш1эгъон Тхьэм къызэраритыгъэмк1э джы бэ къяхъуапсэщтыгъэр.

Ныомрэ л1ыжъымрэ къэныбжьык1эжьыгъэхэу ашъо укъищыщтыгъ, гуш1огъо иным нахь тын лъап1э мэхъужьа?!

Илъэсык1эр къэсыгъагъ. Зэрэхабзэу, ар зэрэкъуаджэу зэхэтэу, гъомылэпхъэ 1анэр зэтешык1ыгъэу, пщынэр, пхъэк1ычыр, къашъохэр, джэгухэр хэтхэу, Илъэсык1эр къызфагъэш1оу, егугъухэу, чэфхэу, шэныш1о-гуш1убзыухэу пэгъок1ыщтыгъэх.

Илъэсык1э мэфэк1 джэгум ижъотып1эм л1ыжъымрэ ныомрэ янэфыпс дахэу, апхъу закъоу Фыжьц1ык1у хъярым хэлажьэхэрэм ялъэ1ук1э мэфэк1 джэгу пчэгум пшъэшъэ готхэр и1эхэу къыращагъ: «Уай-уай анахь к1элэк1э къэшъуак1ор!» а1уи, джагъэх. Л1ымафэкъомэ як1алэу Батыр зэригъэжагъэхэп, жьыхьарзэу, чынэм фэдэу, пчэгум къилъэрэзагъ. Ныбжьык1ит1ум янэплъэгъу зэрэзэпэ1офэу, жъуагъохэр гуш1охи, огур нахь къэнэфыгъ. Мастэ п1эпызыгъэмэ къэпштэжьынэу чэщыр мэзэгъуагъ. Джэгок1о-пщынаохэми агу зипхъотагъэу, орэд жъынч макъэм зырагъэ1этыщтыгъ. Нахьыжъхэри нахьык1эхэри джэгум щызэпэ1утыгъэх.

Зэрэхабзэу, пшъэшъэ анахь дахэм идэхэжъыр, къэшъуак1ор, к1элак1эхэмк1э джэгун зэфэшъхьафхэм - шъозэбэным, щэрыоным пэрытхэр къащыхэгъэщыгъэнхэр куп зэтегъэпсыхьагъэм ипшъэрылъыгъ.

Адыгэ «Зэфак1оу» гухэр зэфэзыщэрэр уямыплъэк1эу къаш1и къызытек1ыжьхэм, нахьыжъ губзыгъэхэм игъоу алъэгъуи, Фыжьц1ык1у Илъэсык1эмк1э къуаджэм «ипшъэшъэ-гуащ» зыфи1орэ щытхъуц1эр фагъэшъошагъ, дышъэ тандж па1ор щалъагъ. К1алэхэмк1э анахь к1элэш1оу, зил1ыгъэк1и зиц1ыфыгъэк1и узгъэразэу Л1ымафэкъо Батыр алъытагъ.

Зэрэкъуаджэу, зэрэлъэпкъэу илъэсык1э мафэ техьагъэх. Мыныбжьык1эжьыгъэхэми, л1ыжъымрэ ныомрэ мы сыхьатыпэхэм зэрэнасыпыш1уагъэхэм фэдэ уахътэ къяк1угъэу къаш1эжьырэп. Лъфыгъэр - дышъэ мылъкуба?!

**Мамырыкъо Нуриет**