Хъуаджэ икъэбархэр

**Баир л1эмэ, къыщыш1ырэр**

Бай дэдэ горэ Хъуаджэ къеупч1ыгъ:

-Сызыл1эк1э, сыд къысэхъул1эщт?

-Узыл1эк1э, зиусхьан, уи1ахьылхэр зэк1э пыи зэфэхъущтых.

-Сыда?

-Узыл1эк1э, мылъкоу къыпк1энырэр уи1ахьылмэ зэрапхъощт. Ар язэрэмыгъэгощэу, пыи зэфэхъужьыщтых.

**Хэта узышъхьасыщтыр?**

Хъуаджэ игъусэ бащэ ышхи, сымаджэ хъугъэ.

-Сыд пай бащэ пшхыгъэ, ушъхьасы хъущтыгъэба? – еупч1ыгъ ащ Хъуаджэ.

-Симыем сыдэу хъумэ сышъхьасыни? – ы1уагъ гъусэм.

-Гъомылэр уиягъэп шъхьаем, орба ныбэр зиер? Узышъхьамысырэр къыпшъхьасыжьына, синыбджэгъу? – ы1уагъ Хъуаджэ.

**Ык1оц1ык1а хьауми ык1ыбык1а?**

Пщым ищагу пэнэпц1э чэу лъагэк1э къаш1ыхьэу Хъуаджэ 1ухьи, пхъаш1эмэ яупч1ыгъ.

-Сыд пай мырэу чэур лъагэ шъуш1ырэ?

-Тыгъуак1охэр шъхьапырымыпк1ынхэм пай.

-Тыдэк1э? – ыгъэш1агъоу яупч1ыгъ Хъуаджэ. – Ык1оц1ык1а хьаумэ ык1ыбык1а?

**Джэуап шъыпкъ**

Дунаир зиек1э зылъытэрэ пщыр, зэщ къызытеок1э, иунэ1утмэ яупч1ыщтыгъ:

-Сыхэт сэ? Сыжъалыма, хьаумэ сызафа?

Ужъалым зы1орэм ышъхьэ паригъалъэщтыгъ, узаф къезы1орэми а дэдэр риш1эщтыгъ.

Пщым зэк1э фэ1орыш1эхэрэр Хъуаджэ дэжь къак1охи, къелъэ1угъэх:

-Унэш1у къытщыгъаф, титхьамык1агъэ къытфеплъ, - типщ зыгорэ къытфепэс нахь, зэк1эми тек1одыл1эщт.

Пщым дэжь Хъуаджэ к1уагъэ. Нэ 1аек1э ар къеплъи, къеупч1ыгъ:

-Ущы1эжьынк1э уфэмыеу укъэк1уагъа?

-Хьау.

-Адэ сыд укъэзыфыгъэр?

-Упч1э гъэш1эгъон уи1 а1уагъэти, сыкъэк1уагъ.

-Ащыгъум къа1о, сыжъалыма, хьаумэ сызафа?

-Т1умэ язи пхэлъэп.

-Ы? Ащ фэдэ мэхъуа? – ыгъэш1эгъуагъ пщым.

-О узэфагъэмэ, ц1ыфэу шъыпкъэ къыозы1орэмэ ашъхьэ пябгъэлъэныеп. Ар зы. Ят1онэрэмк1э, ужъалымымэ, ар зыдэпш1эжьызэ, сыд пай ц1ыфмэ уяупч1ырэ, сыжъалыма-сызафа п1оу?

А упч1эм пщыр ыгъэук1ыти, шъхьэ пылъэныр ащ щыщигъэтыгъ.