**Хэтрэ цӀыфи зэгорэм къэуцужьынэу зэупчӀыжьын фай «Сыхэт сэ?»**

Ащ фэдэу упчӀэ щыӀэ зыхъукӀэ, цӀыфым сыд къызэригъажьэрэр? ЫцӀэ къеӀо, иунагъу ,лIакъоу зыщыщыр, икъуадж , арэущтэу лъэпкъэу зыщыщым къынэсы. Тэри Адыгэ ябынкӀэ яжьы фэдэу тызэупчӀыжьэу тыкъылъыкӀуатэ зыхъукӀэ, тызэрэадыгэр къызыдгъэнафэкӀэ, етIанэ тегупшысэщт « Сыадыг ! Сыд фэдэ Адыгэу сщыта сэ?»

Адыгэмэ аӀо « ПаӀо зыщыгъ пстэури лӀэп» , « Сыадыг» - зыӀорэ зэкIэ адыгэп. Адыгэным бэ къикIырэр : адыгагъэ зепхьэныр, хабзэ пхэлъыныр, бзыпхъэ горэм урыгъозэныр ары. Лъэпкъымэ , лъэпкъэу укъэнэн хъумэ, анэхь Ӏофыгъуищэу къыдэплъытэн фаер: бзэр, хабзэр, лъэпкъ зэхашӀэр.

Бзэр щымыӀэмэ ущыӀэп, бзэр уитхьабзэ. Хабзэм урымыгъуазэмэ ари тэрэзы хъурэп, сыда пӀомэ нэмыкӀ цӀыфмэ уакъзэрэхэщырэрэ, хэбзэу пхэлъыр ары, бзыпхъоу узэрэгъузэр ары.

УзэрэцӀыфыр ,лъэпкъэу узыщыщыр пшӀэжьы зыхъукӀэ, ари лъэпкъы лъызгъэкӀутэрэмэ зэу ащыщ, ау мыхэмэ джыри зы ягъусэн фай, ар- шӀэжьыр ары , шӀэжьы , къэпшӀэжьын фае лъэпкъэу узщыщыр, лIакъоу узщыщыр. Мары тэ Адыгэ ябынкӀэ, илъэс мин пчъагъэ хъугъэу тыкъырэкӀо, дунаим тыщыцӀэрыӀу. Дунаим цӀэрыӀоу тызшӀыгъэр, тинахьыжъхэр ары тятэпӀашъэхэр ары. Ахэмэ лӀыгъэу зэрахьагъэр, губзыгъэу ахэлъыгъэр ары, тибзылфыгъэмэ ядэхагъ, яӀушыгъ ягубзыгъагъ, джахэр ары, тыкъыдэзщэягъэр тыадыгэ ябынкӀэ .

Джы тегупщысэн тшӀэжьын фая?

Илъэс мини- минитӀуи узэкӀыӀэбэжьын фая? ЗэбгъэшӀэн фая лъэпкъым сыд къырыкӀуагъэр? Сыд гъогу къырыкӀуагъа пIонышъ ?

Джы сыд фэдэу, мы лъэпкъым иӀоф, кӀуагъа кӀэкӀыгъа пӀоу урыгущыӀэн зыхъукӀэ, анэхь Ӏофыгъо инэу тэ Адыгэ ябынкӀэ къин тэзгъэлъэгъугъэр – ар Урыс – Кавказ заор ары. Адыгэм аджи къянэкъокъугъ, пый аджи яӀагъ, ау мыщ фэдэу илъэсишъэрэ, лъэпкъыр онэтемыхэу зэонышъы, ащ ыуж етӀанэ лъэпкъыр къэкъутэшъи, ипхъахь- итэкъу зэрэхъугъэр ары, Адыгэ ябынкӀэ джы нэс амал къытэзымытэу игъоу.

Джы Урыс-Кавказ заор анэхь къинэу Адыгэм зыщиухыгъэр зэралытэрэр

1864 минрэ шъийрэ тӀокӀищырэ пшIыкIублырэ илъэсыр ары. А илъэсыр ары адыгэмэ нахьыбэу ашъхьэ Хэкужъым зырахыжьыгъэр. Джы мары Адыгэхэр яхэгъэгу зрагъэкӀыжьыгъэ уахътэр хагъэунэфыкӀы, ар тишӀэжь къыхэнагъэу къэтэхьы.

Мары Рэхьэнеми Кфар - Камэми илъэс къэсэ зэхэтэщэх ,тызэlокlэ ,хэтэгъэунэфыкlы Адыгэ шъыгъо - шlэжь мафэр.

Ау Кэронэ вирусым илъэхъан цӀыфхэр унэм тыриубытагъэу тызэlумыкlэн зэхъум, видеу тетхыгъ Рэхьэнем. тхьэматэхэр къэгущlыэт, Рэхьэнел кlэлэцlыкlумэ къагъэлъэгъот.

Мы мафэр тэркӀэ онтэгъу, мэфэ къин, сыда пӀомэ Адыгэм къехъулӀэгъэ хьазабым ионтэгъугъо уегъэнэшхъэй, ау непэ унэшхъэеу уегупшысэ къодыекӀэ хъурэп. ТапэкӀэ къэкӀощтым уегупшысэн фае, мыщ фэдэ шӀэжь мафэм узэрегъэгупшысэрэр - тапэкӀэ тикӀалэхэм сыд къарыкӀощт, сыдым фэдгъэсэщтых. Джа зигугъу къэтшӀыгъэ бзэр, хабзэр, лъэпкъ зэхашӀэр ,шӀэжьыр, ренэу тикӀэлакӀэмэ аӀыгъыным паекӀэ ,тыдэлэжьэн фае, тыдэусэн фае, етӀанэ тигухэлъхэр къытдэхъущтых .

Мы нэкӀымэзэ мафэм хэтрэ Адыги сыфэлъаӀо сшIоигъу, хьэзабэу лъэпкъым къырыкӀуагъэм фэдэ лъэпкхым ымылъэгъужьынэу, хъярыр къебэкӀэу, гушӀогъор нэхьыбэу тшӀынэу тхьэм селъэӀу.

Тхьэм шъуинэкIмазэ къабыл ешl !